
1. Consideraţii preliminare

 Decizia de extindere a Alianţei Nord-Atlantice a fost şi este de o copleşitoare importanţă simbolică şi practică, marcând eliminarea divizării continentului european şi a preponderenţei absolute a sistemului de securitate al lumii occidentale. Polonia, Cehia şi Ungaria au trecut, prin hotărârea luată în cadrul summit-ului de la Madrid din 1997, sub protecţia directă a celei mai puternice şi mai trainice alianţe militare din istorie, ca parte integrantă a aranjamentelor de apărare NATO, inclusiv sub umbrela sa nucleară. Analiştii consideră că cele trei state s-au detaşat substanţial de majoritatea celorlalte state ale fostei lumi comuniste, iar intrarea lor prioritară în NATO este astăzi încă mai justificată decât a fost în iunie 1997, când a fost decisă primirea lor. 

Decizia NATO de la Madrid a fost salutară şi pentru România. Dar importanţa strategică a României nu a putut suplini numeroasele carenţe în domenii-cheie.

Vreme de aproape jumătate de veac, România a fost înconjurată numai de aliaţi ai Rusiei. Acum ea se învecinează cu NATO, care prin extindere îşi întăreşte substanţial capacitatea de rezistenţă la un eventual atac din Răsărit, devenit între timp însă mult mai ipotetic. Poate niciodată nu a avut România un temei mai solid de a se simţi în siguranţă, fără nici un pericol real la graniţele ei în prezent, cu probabilitatea foarte mare de a sesiza proximitatea şi capacitatea de descurajare şi respingere a unui eventual pericol viitor, dacă ar apărea, de către NATO. Căci, deşi încă nemembră NATO, România se află efectiv acum în aria de securitate a Occidentului. 

Pe lista candidaţilor pentru cel de-al doilea val figurează noi ţări care s-au impus atenţiei, în primul rând Slovacia şi Lituania. Prima a ieşit din umbra în care o ţinuse regimul Meciar, a doua a făcut progrese importante, simultan cu o estompare a inhibiţiei de a include printre noii membri NATO foste republici sovietice. Apoi, foarte proeminent rămâne pe listă Slovenia, iar Bulgaria pare să fi părăsit locul defavorabil pe care îl ocupa în 1997. 

Integrarea în NATO este pentru România unul dintre obiectivele principale ale politicii externe. Summit-ul din 2002 de la Praga este foarte important pentru perspectivele şi viitorul României. Pregătirile pentru îndeplinirea condiţiilor necesare dobândirii calităţii de membru NATO sunt accelerate, adăugându-se progreselor deja acumulate. Îndeplinirea angajamentelor anterioare, conjugate cu o mai bună corelare dintre obiective şi resurse reprezintă elemente principale ale pregătirii României pentru aderare. Ţara noastră este gata să se alăture NATO atunci când Alianţa va fi gata să integreze România.

În timpul crizei din Kosovo, relaţia bilaterală România - NATO a căpătat valenţe noi care au permis dezvoltarea cooperării în domeniul gestionării crizelor. România şi-a dovedit disponibilitatea de a-şi asuma riscuri şi responsabilităţi împreună cu Alianţa, contribuind în acest fel la securitatea şi stabilitatea Europei. 

*

Accelerarea procesului de integrare politică, economică şi în planul securităţii în structurile europene şi euroatlantice şi edificarea Europei nedivizate, democratice şi prospere, generând o zonă de stabilitate extinsă, determină perfecţionarea modalităţilor de combatere a riscurilor şi ameninţărilor, de gestionare eficientă a crizelor şi de participare activă la apărarea colectivă în plan regional.

Potrivit evoluţiei situaţiei politico-militare şi tendinţelor de modernizare şi de adaptare a instituţiei militare la condiţiile noii arhitecturi de securitate, armata României va continua procesul de reformă, fiind în măsură să îndeplinească misiunile ce-i revin.

Finalitatea acestui proces se va materializa în calitatea personalului profesionalizat, promovarea liderilor militari, un grad ridicat de instruire a militarilor şi de operativitate a structurilor, modernizarea sistemelor tehnice şi de armament, managementul resurselor şi un învăţământ militar modern.

Fundamentele eficientizării şi modernizării Armatei României pentru anul 2010

 

Fizionomia armatei României la sfârşitul primului deceniu al secolului XXI va fi condiţionată de resursele pe care societatea le va destina, de viabilitatea strategiilor, doctrinelor şi conceptelor operaţionale implementate, de realismul şi eficienţa procesului de restructurare şi modernizare declanşat în realizarea structurilor şi capacităţilor necesare.

În 2010, România va avea o armată dimensionată raţional, structurată optim, înzestrată modern, instruită la standarde de performanţă, care va fi în măsură să îndeplinească o largă gamă de misiuni şi va rămâne în continuare pivotul sistemului apărării naţionale, în măsură să execute toată gama de misiuni specifice instituţiei militare pe timp de pace, în situaţii de criză şi la război. 

 

2. Obiectivele militare naţionale

 

Procesul de restructurare şi modernizare a armatei României se desfăşoară concomitent cu menţinerea şi perfecţionarea capacităţii sale de acţiune, care va permite abordarea unei noi etape, cu obiectiv principal continuarea realizării interoperabilităţii cu structurile statelor membre ale Alianţei Nord-Atlantice, din rândul cărora va face parte şi România.

Îndeplinirea obiectivului fundamental al apărării naţionale, prevăzut în Strategia de Securitate, va fi condiţionată de modul în care vor fi materializate următoarele obiective militare naţionale:

? Prevenirea conflictelor şi gestionarea crizelor care ar putea afecta direct securitatea naţională a României, sprijinul autorităţilor publice în caz de urgenţe civile şi acţiuni cu caracter umanitar;

● Prevenirea, descurajarea şi zădărnicirea unei eventuale agresiuni armate împotriva României, prin constituirea unei forţe militare necesare şi adecvate, moderne şi eficiente;

● Dezvoltarea capacităţii Armatei de a desfăşura operaţii întrunite, atât în mod independent, cât şi în cadrul unor forţe multinaţionale;

? Sporirea contribuţiei la stabilitatea regională, prin participarea la prevenirea conflictelor, gestionarea crizelor şi apărarea colectivă, precum şi la acţiuni cu caracter umanitar;

● Intensificarea cooperării şi integrarea în structurile militare ale NATO şi UE, realizarea condiţiilor ca România să facă parte din acestea, în timpul cel mai scurt.

Realizarea obligatorie a acestor obiective va fi determinată de:

- Asigurarea susţinerii politice şi financiare a efortului militar care să permită operaţionalizarea adecvată a structurilor militare;

- Atingerea unui nivel corespunzător al interoperabilităţii operaţionale, tehnice şi administrative între categoriile de forţe, între armata României şi armatele statelor membre ale NATO;

- Sporirea capacităţii de manevră şi de proiectare a forţei;

- Optimizarea procesului decizional şi a sistemului comandă, control, comunicaţii, computere şi informaţii (C4I);

- Creşterea competenţei manageriale la toate nivelurile ierarhice de conducere ale armatei şi utilizarea cu eficienţă sporită a resurselor umane, financiare şi materiale alocate, prin implementarea în Ministerul Apărării Naţionale a sistemului de planificare, programare, finanţare şi evaluare compatibil şi interoperabil cu cele existente în statele membre NATO;

- Realizarea unui nivel optim de profesionalizare al armatei, asigurarea unei pregătiri adecvate a întregului personal, crearea condiţiilor corespunzătoare de muncă şi trai, precum şi asigurarea protecţiei sociale tuturor categoriilor de personal.

La nivelul anului 2010, Armata României va fi o forţă modernă şi credibilă, dotată cu tehnică performantă şi echipament militar modern, pregătită şi antrenată potrivit standardelor NATO. Ea va putea îndeplini, în condiţii de eficienţă sporită, atât operaţii specifice războiului modern, cât şi operaţii militare, altele decât războiul, acţionând în timp de pace, în situaţii de criză şi la război, în conformitate cu cerinţele apărării naţionale şi ale obligaţiilor internaţionale asumate de statul român.

 

3. Mediul de securitate

 

Odată cu colapsul regimurilor comuniste, România se confruntă cu o perioadă de tranziţie, care prezintă atât aspecte favorabile cât şi provocări. Paralel cu progresele cooperării şi integrării, au loc diferite procese perturbatoare la adresa securităţii, cum sunt fragmentarea, marginalizarea sau izolarea unor state vecine.

În lipsa dialogului, conflictele tind să dobândească un caracter internaţional, antrenând utilizarea forţei militare şi creând pericole la adresa securităţii statelor, cu consecinţe în plan regional şi global. Toate statele participante la edificarea securităţii europene s-au angajat să adopte măsuri pentru întărirea cooperării, creşterea stabilităţii şi reducerea posibilităţii izbucnirii unui conflict armat. Mediul de securitate oferă, pe termen scurt, ocazia favorabilă de pregătire pentru integrarea în Alianţa Nord-Atlantică. 

România şi-a demonstrat clar angajamentul său în această direcţie. Punerea în practică a acestei voinţe de integrare a fost şi este, în mod constant, unul dintre obiectivele strategice. România trebuie să valorifice această oportunitate, cantonarea în “zona gri” însemnând condamnarea la eşec. România ar intra într-un con de umbră care ar condamna-o treptat la anonimat şi, mai mult, la intrarea ei în sfere de interes aflate departe de propriile aspiraţii şi de propria sa identitate europeană. România nu consideră nici un stat ca potenţial inamic. În prezent, există o instabilitate regională care poate determina accentuarea riscurilor pe termen mediu şi lung. Spiritul de deschidere, de parteneriat şi cooperare în Europa contribuie la întărirea tendinţei de stabilitate. 

Armata României joacă un rol activ în dezvoltarea cooperării cu armatele ţărilor membre NATO şi armatele statelor vecine, pentru a susţine întărirea încrederii şi stabilităţii. Actualul mediu de securitate permite realizarea reformei armatei în cadrul unor limite de risc acceptabile. Într-un mediu de securitate contradictoriu, complex, dinamic şi incert, condiţiile economico-financiare existente în România şi în alte state din regiune reprezintă o sursă potenţială de instabilitate. Aceasta ar putea întârzia efectele pozitive ale evoluţiei în plan regional şi ar accentua tendinţele negative. În acest context, armata trebuie să fie pregătită să răspundă provocărilor începutului de mileniu, care se manifestă şi în spaţiul de interes strategic militar al României. Acest spaţiu este variabil în funcţie de evoluţia mediului de securitate, de interesele naţionale şi este determinat atât de existenţa surselor active sau potenţiale de generare a unor crize critice, a căror rezolvare obligă la folosirea forţei armate, cât şi de prezenţa oportunităţilor care trebuie atrase în sprijinul promovării obiectivelor militare naţionale.

România este situată la interferenţa a patru evoluţii strategice dezvoltate în spaţiile: central-european - viitor pol de prosperitate regională; sud-est european - generator de instabilitate; al Comunităţii Statelor Independente - aflat în criză de identitate şi cel al Mării Negre - care constituie atât zonă de importanţă strategică pentru flancul sudic al NATO, cât şi spaţiu de tranzit pentru sursele energetice din Asia Centrală.

*

Secolul XXI va evolua către crearea unei lumi multipolare, în care se vor intensifica atât competiţia mondială pentru controlul resurselor strategice şi al căilor de acces către acestea, cât şi demersurile pentru identificarea soluţiilor de atenuare a efectelor negative ale globalizării. Efectele unor procese naturale la nivel global (încălzirea climei, lipsa apei, deşertificarea, inundaţiile, cutremurele, epuizarea resurselor naturale, etc.), concomitent cu evoluţiile demografice necontrolate, vor iniţia, probabil, grave procese destabilizatoare în diferite zone ale lumii.

Chiar în aceste condiţii, se vor accentua diferenţierile între posibilităţile de acces la valorile civilizaţiei, fapt ce va extinde tendinţele de regionalizare şi va crea decalaje evidente. Intensificarea direcţionării controlului informaţional va face posibilă izolarea informaţională, ca formă de neutralizare, mai ales a statelor cu nivel redus de dezvoltare tehnologică, unde vor apărea manifestări sociale cu consecinţe negative.

Ameninţarea cu o confruntare militară majoră în Europa va continua să se diminueze semnificativ, prin eforturile comunităţii intenaţionale. Securitatea întărită prin extinderea Alianţei Nord-Atlantice spre estul continentului, dezvoltarea Parteneriatului pentru Pace (PfP), consolidarea Identităţii de Securitate şi Apărare Europene (ESDI) şi extinderea cooperării regionale vor oferi României ocazia favorabilă demonstrării potenţialului său stabilizator şi constructiv. Relaţiile intereuropene se vor adapta la noile cerinţe determinate de remodelarea raporturilor politico-economice dintre statele continentului.

România va contribui la prevenirea proliferării riscurilor regionale (situaţii conflictuale, diseminarea tehnologiilor şi materialelor nucleare, a armamentelor şi altor mijloace letale convenţionale, acţiunile teroriste şi crima organizată, traficul de droguri, deteriorarea mediului ambiant, conflictele interetnice şi religioase ş.a.), demonstrându-şi astfel apartenenţa la sistemul de valori europene şi euroatlantice.

Aceste tendinţe vor determina demersurile pentru integrarea europeană, euroatlantică şi realizarea unui continent nedivizat, cu o zonă de stabilitate extinsă, fără a exclude însă şi posibile destabilizări regionale.

Rolul şi importanţa structurilor politico-militare şi militare în menţinerea stabilităţii regionale vor creşte, iar factorul militar va continua să rămână un element dinamic, uşor de modelat şi folosit pentru realizarea unor scopuri politice.

România trebuie să-şi constituie un sistem militar adecvat realităţilor începutului de mileniu, numai într-un spaţiu european de securitate, care reprezintă cel mai bun mediu de a proteja şi promova interesele sale naţionale. Integrarea în instituţiile europene şi euroatlantice devine pentru România, în aceste situaţii, o condiţie esenţială, cea mai bună opţiune pentru accederea ţării noastre către un mediu de securitate colectivă.

România nu consideră nici un stat ca potenţial inamic. Existenţa momentană a unei instabilităţi regionale poate însă determina accentuarea riscurilor pe termen lung şi mediu. Stabilitatea şi securitatea regională vor fi afectate de riscuri care, evoluând spre ostilitate intenţionată şi căpătând direcţionalitate, s-ar putea transforma în ameninţări la adresa statului român. Aceste riscuri pot căpăta forme de manifestare diferite (regionale, asimetrice, transnaţionale, neprevăzute) - directe sau indirecte, vizibile, dar, mai ales, invizibile - şi, prin efectele lor, ar putea crea dificultăţi statului român în promovarea propriilor interese. Unele dintre ele s-ar putea transforma în ameninţări, care să oblige statul la riposte imediate şi costisitoare, deturnând astfel instituţiile sale de la preocupările de dezvoltare şi modernizare ale societăţii româneşti.

În condiţiile intensificării proceselor de globalizare şi adâncirii interdependenţelor dintre state şi regiuni, este tot mai dificil să se delimiteze clar riscurile interne de cele externe. Riscurile la adresa securităţii naţionale şi evoluţia lor vor fi urmărite şi evaluate permanent. Neidentificate, nedefinite şi necontracarate oportun, ele s-ar putea manifesta atât izolat, cât şi combinat, provocând grave prejudicii stabilităţii şi securităţii, democraţiei şi statului de drept.

Evitarea surprinderii în domeniul informaţional, reducerea decalajului tehnologic între domeniile prioritare, interoperabilitatea cu armatele statelor membre NATO, integrarea şi, prin aceasta, participarea la eforturile de apărare colectivă în cadrul Alianţei Atlanticului de Nord vor asigura condiţiile necesare armatei României pentru realizarea capacităţilor de acţiune şi adaptarea la mediul de securitate, care vor permite o reacţie eficienţă la riscurile şi ameninţările începutului de mileniu. 

Procesul adaptării armatei la mediul de securitate

 

Armata, ca instituţie fundamentală a statului român, va acţiona în continuare pentru garantarea suveranităţii, a independenţei şi a unităţii statului, a integrităţii teritoriale a ţării şi a democraţiei constituţionale, concomitent cu îndeplinirea obligaţiilor internaţionale ce îi vor reveni României, în calitatea sa de membră în organismele de securitate europene şi euroatlantice. 

 

4. Factori de risc la adresa securităţii României

 

Deşi, în prezent, nu se identifică nici o ameninţare majoră şi directă la adresa securităţii naţionale a României, aceasta poate fi însă afectată pe termen mediu şi lung de o gamă de riscuri şi vulnerabilităţi interdependente, difuze, multi-direcţionale, care impun modalităţi de acţiune adecvate şi flexibile. Neglijarea şi acumularea necontrolată a acestor factori de risc poate însă genera instabilitate şi duce la transformarea lor în ameninţări. 

Se poate estima că în perioada actuală riscurile la adresa securităţii sunt preponderent de natură nemilitară, manifestându-se, în special, în domeniul economic, social, politic şi ecologic. De asemenea, disocierea netă între evoluţiile din mediul intern şi internaţional se atenuează treptat, în contextul acţiunii conjugate şi întrepătrunderii acestor procese generatoare de riscuri la adresa securităţii naţionale.

Securitatea naţională a României este afectată de următorii factori de risc:

▪ Posibile evoluţii negative în plan subregional în domeniul democratizării, respectării drepturilor omului şi dezvoltării economice, ce ar putea genera crize acute cu efecte destabilizatoare;

▪ Decalaje în asigurarea securităţii şi stabilităţii statelor din proximitatea graniţelor României;

▪ Expansiunea reţelelor teroriste, a crimei organizate transnaţionale, a traficului ilegal de persoane, droguri, armamente şi muniţii, tehnologii sensibile, materiale radioactive şi strategice;

▪ Proliferarea armelor de distrugere în masă, a tehnologiilor şi materialelor nucleare, a armamentelor şi mijloacelor letale neconvenţionale;

▪ Limitarea accesului statului român la unele resurse vitale pentru realizarea intereselor naţionale;

▪ Acţiuni de incitare la intoleranţă, separatism sau xenofobie, care pot afecta statul român şi promovarea valorilor democratice;

▪ Creşterea fluxurilor de migranţi ilegali; 

▪Acţiuni individuale sau colective de accesare ilegală a sistemelor informatice, de dezinformare sau manipulare a informaţiilor;

▪ Riscuri generate de producerea unor dezastre ecologice şi de efectele unor procese naturale la nivel global.

În paralel cu contracararea efectelor acestor factori, România va răspunde prin acţiuni coerente, rapide şi eficiente în sensul diminuării vulnerabilităţii interne, care, în anumite circumstanţe, poate mări impactul acestor surse de risc asupra securităţii naţionale.

Principalele surse de vulnerabilitate internă sunt:

▪ Agravarea problemelor interne de natură economică, financiară şi socială, generate de prelungirea tranziţiei, care pot crea o criză în funcţionarea statului de drept şi în evoluţia societăţii româneşti;

▪ Diminuarea autorităţii instituţiilor statului în gestionarea fenomenelor sociale şi economice ale tranziţiei; 

▪ Accentuarea fenomenelor de corupţie, de administrare deficitară a resurselor, acutizarea inechităţilor sociale şi menţinerea unei economii subterane, dificil de controlat;

▪ Scăderea nivelului de coeziune socială şi civică; 

▪ Încetinirea procesului de reformă şi restructurare a armatei României, conducând la dificultăţi în îndeplinirea misiunilor fundamentale ale armatei şi ale angajamentelor pe linia pregătirii pentru aderarea la NATO;

▪ Emigrarea specialiştilor din diferite domenii de vârf, fenomen ce afectează potenţialul de dezvoltare al societăţii româneşti;

▪ Menţinerea unor disparităţi de dezvoltare între regiunile ţării;

▪ Menţinerea la un nivel scăzut al infrastructurii informaţionale, care determină izolarea României în societatea globală bazată pe informaţie;

▪ Nerespectarea normelor ecologice şi menţinerea unor obiective industriale cu un grad de risc ridicat din acest punct de vedere.

5. România în contextul integrării euroatlantice

5.1. Argumente pro şi contra extinderii NATO

Din perspectiva intereselor NATO, în favoarea continuării procesului extinderii pot fi luate în calcul următoarele argumente: 

· necesitatea menţinerii credibilităţii “open door policy” (politica uşilor deschise);

· dorinţa NATO de a-şi consolida influenţa politico-militară în zona Europei de Est, inclusiv ca un semnal adresat Rusiei, care aspira la un rol de co-decizie în materie de extindere a NATO; 

· interdependenţa organică între NATO şi UE implică o reacţie similară la dezvoltările în materie de extindere preconizate de Uniunea Europeană; există temerea că nefiind primite în NATO, ţările candidate se vor orienta către dimensiunea europeană de apărare (ESDP). 

· dobândirea unor facilităţi de ordin strategic pe fondul şi/sau în aşteptarea apariţiei unor proiecte militare de anvergură a căror implementare poate necesita extinderea ariei de acoperire strategică a Alianţei (în special NMD şi/sau NATO-MD) ;

· asigurarea protecţiei unor interese economice ale statelor membre NATO, pe termen mediu şi lung, inclusiv prin crearea premiselor pentru accesul la noi pieţe de desfacere pentru armament.

În ce priveşte argumentele împotriva continuării procesului extinderii, pot fi enumerate:

· slaba prestaţie a celor trei noi membri;

· absenţa unei ameninţări reale la adresa securităţii statelor membre;

· reticenţa opiniei publice din statele membre de a spori cheltuielile pentru apărare pe care le presupun admiterea de noi membri;

· riscul importării unor probleme etnice, politice etc.;

· posibilitatea asigurării unui maxim de beneficii în materie de securitate cu investiţii minime (statele candidate acţionează deja în multe privinţe ca aliaţi de facto, fără a fi acoperite de garanţia Articolului V al Tratatului de la Washington);

· inexistenţa unor interese economice majore pe termen scurt care să necesite protecţie;

· dorinţa de a menaja susceptibilităţile Rusiei;

· agenda politica internă şi externă prea încărcată în statele membre;

· emergenţa unor proiecte ce pot fi interpretate drept alternative la lărgirea NATO, deoarece răspund nevoilor de securitate ale candidaţilor, garantând, în acelaşi timp, apartenenţa lor la sistemul occidental (ESDP). Trebuie subliniate însă eforturile coerente ale aliaţilor de întărire a relaţiei trans-atlantice (transformarea NMD în MD, respectiv NATO-MD) care poate constitui un argument pentru întărirea procesului de lărgire.

· preocupările privind coeziunea Alianţei în urma măririi numărului de membri, prin complicarea mecanismului decizional. 

 

5.2. Situaţia României

 

Opţiunea de integrare a României în structurile europene şi euro-atlantice este clară şi irevocabilă, exprimată şi în Strategia de securitate naţională a României.

Edificarea unei Europe a securităţii şi stabilităţii nu se poate realiza decât cu participarea tuturor statelor care aparţin acestui spaţiu de cultură şi civilizaţie. România aparţine geografic, istoric şi prin tradiţie, civilizaţiei şi lumii europene. Aderarea la organizaţiile occidentale reprezintă confirmarea apartenenţei la valorile bazate pe principiile democraţiei, libertăţilor individuale şi statului de drept, aşa cum sunt ele exprimate şi în preambulul Tratatului de la Washington. 

Statutul de membru NATO ar conferi României garanţii de securitate, în contextul unui peisaj politic european şi internaţional caracterizat prin existenţa factorilor de instabilitate şi difuziunii noilor riscuri şi ameninţări. Specialiştii în domeniul militar apreciază că, cheltuielile pentru securitate şi apărare ale României ar fi mai mici în NATO decât în afara Alianţei. 

Noile riscuri de securitate presupun o abordare comună şi un efort conjugat al tuturor statelor care au capacitatea şi voinţa politică necesară de a contribui la abordarea lor. România a demonstrat, inclusiv prin intermediul Centrului SECI de la Bucureşti şi participarea în cadrul Pactului de Stabilitate, implicarea în acest proces.

Documentele oficiale româneşti reiterează faptul că România nu-şi mai poate permite să irosească încă un deceniu fără o ancoră în Occident, după cum nici Europa nu va fi pe deplin “întregită şi liberă” fără includerea României în comunitatea euro-atlantică. România are capacitatea şi disponibilitatea de a promova interesele şi valorile NATO în spaţiile adiacente.

România, prin prisma ponderii sale regionale datorată poziţiei geostrategice, teritoriului, populaţiei, potenţialului său politico-militar, va spori – la nivel politic şi militar – capacitatea Alianţei de a preveni şi gestiona crizele din regiune.

Europa de Sud-Est parcurge un proces dificil din punct de vedere al securităţii. România are şansa de a fi un catalizator pentru îmbunătăţirea relaţiilor bilaterale ale ţărilor din regiune, facilitând comunicarea între acestea şi identificarea unor soluţii durabile pentru rezolvarea unor potenţiale situaţii de tensiune. Politica regională promovată de România poate facilita, în continuare, identificarea unui cadru de reconciliere şi cooperare compatibil cu spiritul european.

În ultimii trei-patru ani, România a fost percepută, în majoritatea capitalelor statelor membre, drept un “leading candidate” (candidat-lider). Cu excepţia momentului Kosovo, această percepţie a fost insuficient valorificată, întârzierea reformelor interne jucând în acest sens rolul principal. Redresarea statutului de “leading candidate” presupune accelerarea reformei şi refacerea credibilităţii. Trebuie accentuat faptul că România este cel mai vechi şi cel mai mare candidat (al treilea ciclu al candidaturii, primul stat PfP) şi că întreprinde acţiunile necesare pentru refacerea credibilităţii prin respectarea obligaţiilor tehnice. Trebuie inhibată însă orice acţiune care ar implica perceperea României ca fiind într-o competiţie deschisă cu ceilalţi candidaţi în care să se considere că porneşte de pe o poziţie privilegiată.

Următoarele argumente ar putea fi invocate împotriva candidaturii României:

· deficitul acut de credibilitate (discrepanţa intre obiectivele asumate şi resursele disponibile şi/sau alocate pentru pregătirea pentru aderare);

· situaţia economică dificilă;

· precaritatea infrastructurii, în general, şi a celei cu utilizare militară, în special;

· nivelul relativ redus al investiţiilor statelor membre NATO, datorat fragilităţii sistemului bancar, corupţiei, blocajului instituţional, cadrului legislativ confuz şi contradictoriu, precum şi ponderii ridicate a economiei subterane;

· dificultăţile pe care le-ar presupune integrarea în NATO din punct de vedere militar, dată fiind mărimea armatei şi nivelul redus de dotare, interoperabilitate şi prezenţa mai mult simbolică la operaţiuni conduse de NATO (KFOR/SFOR).

· vecinătatea “dificilă” a României, având frontiere cu spaţiul ex-sovietic aflat într-un proces de redefinire identitară cu finalitate incertă.

Se constată că toate aceste deficienţe pot fi subsumate cerinţelor de reformă economică şi de apărare. Procesul de reformare şi respectare a cerinţelor tehnice trebuie sincronizat cu acţiunile pentru îndeplinirea cerinţelor de integrare în UE şi implementare a aquis-ului comunitar. Se impune menţionarea existenţei unor elemente prioritare în procesul integrării în UE cu impact direct asupra aderării la NATO: măsuri pentru securizarea frontierelor, cu accent pe graniţa de nord şi de est, întărirea acţiunilor de prevenire şi control al criminalităţii, desfăşurarea programului integrat de luptă împotriva corupţiei şi crimei organizate, întărirea cooperării pe linia combaterii migraţiei ilegale. 

Anumite domenii ale acquis-ului comunitar sunt considerate şi criterii de extindere a Alianţei Nord Altantice: consolidarea democraţiei (respectarea drepturilor omului, problemele minorităţilor - în special a minorităţii rrome, protecţia copiilor instituţionalizaţi), progresele economice realizate. De aceea, progresele în aceste domenii interesează deopotrivă UE şi NATO. Obţinerea sprijinului extern pentru rezolvarea acestor probleme şi mediatizarea eforturilor în domeniu sunt relevante şi în promovarea candidaturii la NATO.

În ceea ce priveşte argumentele în favoarea candidaturii României, pot fi avute în vedere următoarele: 

· conduită constant pro-occidentală, dovedită inclusiv în situaţii de criză;

· rolul de factor de echilibru şi promotor al stabilităţii şi securităţii în Europa de Sud-Est, zonă care tinde să devină o prioritate strategică pentru Europa Occidentală şi SUA;

· aportul la atingerea eventualei mase critice necesare pentru punerea în mişcare a mecanismului luării unei decizii pentru continuarea lărgirii;

· stabilitatea politică internă;

· poziţia geostrategică în contextul dezvoltării unor proiecte militare de anvergură (transformarea NMD în MD şi deschiderea României pentru a fi inclusă în proiecte strategice de apărare antirachetă) şi al combaterii noilor riscuri la adresa securităţii (migraţia ilegală, traficul de arme etc.); 

· potenţialul pieţei de desfacere.

 

5.3. Oferta României

▪ Strategică:

- România este, ca dimensiuni, a doua ţară din Europa Centrală, practic din spaţiul dintre Marea Baltică şi Marea Neagră şi dispune de un potenţial demografic şi economic apreciabil; 

- România reprezintă un factor de stabilitate pentru Balcani, zonă cu un potenţial conflictual ridicat;

- Prin poziţionarea faţă de spaţiul de competenţă NATO, România poate contribui în mod substanţial, ca membru al Alianţei, la întărirea flancului sudic al acesteia, zonă expusă riscurilor tradiţionale şi netradiţionale de securitate;

- Vecinătatea cu Marea Neagră sporeşte importanţa strategică a României. 

▪ Militară: 

- România poate pune la dispoziţia NATO forţe armate de toate categoriile (terestre, aeriane şi maritime); 

- Prezenţa armatei române la acţiuni comune în cadrul Parteneriatului pentru Pace (PfP) şi la misiuni internaţionale în sprijinul păcii;

- Iniţierea şi participarea la forţe multinaţionale (Forţa Multinaţională de Pace din Sud-Estul Europei: CENCOOP, SHIRBRIG, BLACKSEAFOR , Batalionul româno-ungar şi Batalionul “Tisa” româno-ungaro-slovaco-ucrainian). 

▪ Economică: 

- Piaţa internă mijlocie - poate oferi o forţă de muncă calificată, numeroasă şi ieftină;

- Rezerve în domeniul resurselor naturale; 

- Posibilităţi multiple pentru investitorii străini de a-şi extinde afacerile în România, îndeosebi în domeniile: energetic, agricultură, turism, lucrări de infrastructură, industria de apărare şi comerţ.

▪ Politica de apărare:

Unul din domeniile securităţii naţionale îl reprezintă apărarea naţională, respectiv ansamblul de măsuri şi activităţi adoptate şi desfăşurate de statul român, în scopul de a garanta suveranitatea naţională, independenţa şi unitatea statului, integritatea teritorială a ţării şi democraţia constituţională. Politica de apărare a României este o parte a politicii de securitate naţională. 

Scopul politicii de apărare naţională îl constituie descurajarea oricărei agresiuni la adresa României, iar în cazul producerii acesteia, prezervarea prin mijloace militare a intereselor naţionale fundamentale. 

Utilizarea mijloacelor militare pentru apărarea valorilor şi intereselor fundamentale ale ţării reprezintă o modalitate de acţiune de ultimă instanţă. Recurgerea la mijloace militare se va realiza doar pentru apărarea statului român împotriva unei agresiuni armate asupra teritoriului naţional, precum şi împotriva oricărei acţiuni care ar tinde să aducă atingeri integrităţii teritoriale a ţării. România înţelege să-şi asigure securitatea prin integrarea efortului propriu în acţiunile întreprinse de organizaţiile europene şi euro-atlantice de securitate şi subscrie la principiul indivizibilităţii securităţii spaţiului euro-atlantic. 

România va acţiona prin politica sa de apărare pentru: 

● Integrarea în structurile militare euro-atlantice şi europene;

● Reforma organismului militar pentru dezvoltarea unei capacităţi de apărare credibile, moderne şi eficiente;

● Întărirea controlului civil şi democratic asupra forţelor armate şi a mecanismelor de realizare a acestuia, în conformitate cu principiile şi valorile democraţiei constituţionale;

● Consolidarea statutului României de generator de securitate prin menţinerea şi îmbunătăţirea contribuţiei la stabilitatea regională.

Utilizarea mijloacelor militare reprezintă o modalitate de acţiune de ultimă instanţă pentru apărarea valorilor şi intereselor fundamentale ale ţării.

Sistemul de parteneriate este, în prezent, cea mai bună cale pentru pregătirea armatei României în vederea integrării într-un mediu de securitate colectivă. Vor fi dezvoltate dinamic relaţiile militare cu statele membre ale NATO, folosind cu prioritate oportunităţile oferite de către PfP, Parteneriatul Strategic cu SUA şi parteneriatele speciale cu Marea Britanie, Germania, Franţa şi Italia. Vor fi întărite colaborarea bilaterală cu ţările candidate la integrarea în NATO şi cu celelalte state care pot sprijini eforturile noastre de apropiere de Alianţa Nord-Atlantică. În cadrul cooperării bilaterale şi multilaterale, armata va participa la exerciţii în structurile grupărilor de forţe întrunite şi la operaţiile multinaţionale în sprijinul păcii.

Contribuţia României va fi, în primul rând, cu unităţi nominalizate pentru menţinerea păcii, de sprijin, logistice şi cu ofiţeri specialişti în domeniul cooperării civili - militari. Prin aceste parteneriate, în care armata este angajată, România îşi poate continua perfecţionarea sistemului de gestionare a crizelor. 

România reprezintă un principal centru de stabilitate în Europa Centrală şi de Sud-Est, fapt demonstrat prin contribuţia sa importantă la dezvoltarea relaţiilor de bună-vecinătate:

• Parteneriatul cu Ungaria. Relaţiile bilaterale dintre România şi Ungaria evoluează de la reconciliere istorică la parteneriat autentic. Analiştii consideră că includerea ambelor state în NATO ar fi un câştig pentru Alianţa însăşi;

• Parteneriatul cu Polonia. Polonia şi România pot reprezenta piloni de bază pentru stabilitatea dintre flancurile Nord şi Sud ale Alianţei;

• Dimensiunea estică. Tratatele de bază cu Ucraina şi cu ţările de pe malul estic al Mării Negre sunt deja în vigoare. Tratate similare cu Republica Moldova şi cu Federaţia Rusă sunt în curs de definitivare;

• Scheme de cooperare trilaterală - România-Grecia-Bulgaria; România-Turcia-Bulgaria; România-Polonia-Ucraina; România-Ungaria-Austria - cuprind, printre altele, obiective de securitate cum ar fi acţiuni comune împotriva ameninţărilor neconvenţionale;

Relaţii bilaterale echilibrate cu toate statele din Sud-Est-ul Europei: Turcia, Grecia, Slovenia, Bulgaria, Albania, FYROM, Croaţia şi Republica Federală a Iugoslaviei;

• Poziţie geostrategică importantă, ca legătură necesară între Nordul, Centrul şi Sud-Estul Europei, având acces la peste 1000 km de Dunăre navigabilă, la Marea Neagră şi la rutele comerciale Caucaz - Asia Centrală; 

• Capacitate militară - În comparaţie cu alte ţări candidate, care au fost membre ale Pactului de la Varşovia, România este mult mai puţin dependentă de produsele furnizate de piaţa estică pentru a-şi menţine infrastructura militară; 

• Forţa de Reacţie Rapidă (20.000 până la 30.000 personal militar în faza finală) a fost creată în 1997. 

• Nivelul de interoperabilitate a Forţelor Armate Române a fost demonstrat prin performanţa celor trei batalioane de menţinere a păcii în Bosnia, Angola şi, respectiv, Albania. 

Controlul civil asupra Forţelor Armate a fost consolidat, iar cadrul instituţional de luare a deciziilor în mod democratic în domeniul politicii de apărare este complet funcţional.

Costurile de aderare la NATO sunt suportabile. Conform studiilor NATO, implicaţiile financiare ale integrării Poloniei, Ungariei şi Cehiei nu au dus la o creştere semnificativă în bugetul Alianţei. 

Luând în considerare nivelul de interoperabilitate a Forţelor Armate Române, ca şi fondurile alocate pentru aderare, se estimează că integrarea României va presupune un efort financiar mai mic. 

Costurile politice ale neintegrării României în NATO rămân considerabil mai mari decât costurile integrării. 

 

5.4. Priorităţi pentru activitatea militară

 

Eforturile în perspectiva aderării la NATO sunt concentrate în următoarele domenii: comandă, control şi comunicaţii, resurse umane, apărare aeriană, logistică, infrastructură, absorbţia asistenţei militare din partea statelor membre ale NATO.

România a fost unul dintre colaboratorii activi ai Alianţei Nord-Atlantice. Astfel, au fost făcute propuneri concrete în cadrul Programului NATO de Investiţii pentru Securitate (NSIP). Ofertele României de participare la misiunile post-SFOR şi KFOR reprezintă paşi concreţi în această direcţie. 

Au fost identificate 13 direcţii fundamentale de acţiune, cuprinse în Planul Naţional de Aderare :

▪ implementarea unui sistem managerial transparent al carierei militare;

▪ dezvoltarea programului de reconversie;

▪ implementarea planurilor structurale comune la nivelul Ministerului Apărării Naţionale;

▪ implementarea sistemului de apărare aerian integrat al României în sistemul similar al NATO (NATINADS);

▪ implementarea unui sistem bugetar corespunzător;

▪ implementarea sistemului de comunicaţii STAR;

▪ participarea la exerciţiile şi operaţiunile desfăşurate în cadrul PfP;

▪ însuşirea şi aprofundarea cunoştinţelor de limbă engleză;

▪ perfecţionarea militarilor cu grad de subofiţeri în cadrul trupelor NCO;

▪ restructurarea forţelor;

▪ realizarea compatibilităţii cu forţele NATO;

▪ dezvoltarea conceptului de achiziţii;

▪ dezvoltarea unei strategii coerente de înzestrare.

În următorii 4 ani, priorităţile domeniului restructurării militare şi adaptării la standardele NATO sunt următoarele: 

- Continuarea procesului de restructurare a Armatei României până în anul 2003 şi modernizarea forţelor armate începând cu anul 2004;

- Creşterea interoperabilităţii cu NATO în domeniile logistic şi tehnic prin participarea la agenţiile şi grupurile de lucru ale NATO pe aceste domenii;

- Realizarea capacităţilor operaţionale ale structurii de forţă;

- Pregătirea şi managementul personalului;

- Participarea la activităţile PfP - creşterea eficienţei participării la exerciţiile NATO/PfP;

- Corelarea procedurilor naţionale în domeniul achiziţiilor, standardizării armamentelor şi al securităţii muniţiilor cu procedurile NATO.

În cadrul cooperării prin parteneriat cu NATO, România sprijină dezvoltarea Identităţii de Securitate şi Apărare Europeană (ESDI). Aceasta constituie un element important al politicii de integrare a României, reprezentând un instrument de abordare şi soluţionare a provocărilor regionale în viitor. România intenţionează să sprijine şi să participe la exerciţiile planificate de gestionare a crizelor, incluzând operaţiunile de răspuns la acestea, la operaţiunile de sprijin al păcii, de căutare - salvare, precum şi de asistenţă umanitară.

 

6. Programul naţional anual de pregătire a integrării României în NATO (PNA) conform Planului de acţiune pentru aderare (MAP) 

 

Summit-ul de la Washington din 1999 a dat o nouă dimensiune lărgirii NATO, prin promovarea conceptului de Plan de Acţiune pentru Aderare.

România a salutat lansarea Planului de Acţiune pentru Aderare (MAP), considerând că eforturile de integrare în NATO vor putea fi, astfel, mai bine direcţionate. 

Planul oferă un cadru substanţial pentru dezvoltarea relaţiilor între NATO şi statele candidate, în comparaţie cu perioada pre-Washington. MAP cuprinde obiectivele şi activităţile principale urmărite de statele candidate în cadrul PfP şi PARP şi acoperă întreaga arie de cooperare, inclusiv domeniile politic, economic, apărare, resurse, securitate şi legislaţie. Mecanismul de răspuns al MAP va ajuta ţările partenere să-şi orienteze eforturile în scopul obţinerii de performanţe individuale în pregătirea lor de aderare la NATO. Cu toate că aplicarea MAP nu antrenează automat aderarea la NATO, Planul va permite statelor aspirante să atingă un grad de interoperabilitate comparabil cu cel existent în cadrul Alianţei.

România consideră că implicarea NATO în procesul de lărgire, prin participarea directă la MAP, şi stabilirea unui orizont de timp pentru evaluarea performanţelor statelor aspirante sunt elemente semnificative care ar putea sta la baza lansării de noi invitaţii de aderare în anul 2002.

Armata României este angajată activ în procesul de înfăptuire a cerinţelor militare ale programului. În acest sens, principalele direcţii de acţiune ale armatei sunt următoarele:

- îndeplinirea obiectivelor stabilite în Programele naţionale anuale de pregătire pentru integrare;

- angajarea în Parteneriatul pentru Pace Intensificat şi mai Operaţional;

- abordarea problemelor de securitate şi a procesului de planificare a apărării potrivit Noului Concept Strategic al NATO;

- amplificarea progresivă a participării la structurile şi acţiunile comune, îndeosebi în domeniile planificării strategice şi operaţionale, sistemelor de comandă, control, comunicaţii şi informatică, managementului şi apărării spaţiului aerian, sistemelor de instrucţie şi infrastructură, precum şi al coordonării mişcării;

- asigurarea capacităţilor reale pentru apărarea colectivă şi pentru implementarea altor măsuri luate de Alianţa Nord-Atlantică;

- realizarea standardizării şi a interoperabilităţii. 

România este hotărâtă să utilizeze resursele umane şi financiare necesare pentru a îndeplini criteriile de aderare menţionate în studiul NATO din 1995 , referitor la procesul de extindere.

■ Capitolul I - Probleme politice şi economice

România este capabilă să îşi asume obligaţiile şi angajamentele care decurg din Tratatul de la Washington. 

Toate tratatele încheiate de România cu ţările vecine reflectă principiile şi valorile la care se face referire în Carta ONU, Tratatul de la Washington şi documentele OSCE, care sunt menţionate şi în MAP. 

Astfel, în Tratatul bilateral româno-ungar se stipulează angajamentul părţilor de a se abţine de la ameninţarea cu forţa sau folosirea forţei, fie îndreptată împotriva integrităţii teritoriale sau a independenţei politice a celeilalte părţi, fie în orice alt mod incompatibil cu scopurile ONU şi cu principiile Actului Final de la Helsinki. Tratatul consacră angajamentul părţilor de a încuraja un climat de toleranţă şi înţelegere între cetăţenii care au origini etnice sau religii, culturi ori limbi diferite. Părţile condamnă orice manifestări de xenofobie, de ură, discriminare sau prejudecăţi rasiale, etnice sau religioase şi vor lua măsuri eficiente pentru a preveni orice tendinţe de acest fel. 

Dispoziţii asemănătoare privind nerecurgerea la forţă sau la ameninţarea cu forţa, soluţionarea paşnică a diferendelor, inviolabilitatea frontierelor, aplicarea standardelor internaţionale în domeniul drepturilor persoanelor aparţinând minoriţărilor naţionale se regăsesc şi în Tratatul bilateral între România şi Bulgaria, respectiv România şi Ucraina.

Ca factor de stabilitate în regiunea balcanică, România a contribuit la crearea unor structuri şi parteneriate bi-, tri- şi multi-dimensionale. Tratatele încheiate de România cu ţările vecine reprezintă o contribuţie la dezvoltarea de relaţii paşnice şi bună vecinătate, în spiritul MAP. Relaţiile româno-ungare au evoluat, în mod special, după semnarea Tratatului bilateral, în spiritul unui parteneriat activ. Relaţiile politice şi, în cadrul acestora, seria contactelor la vârf, se desfăşoară cu regularitate. 

În prezent, raporturile româno-bulgare au un caracter pragmatic, bazat pe înţelegere, cooperare şi parteneriat în spirit european. Mai mult, aspiraţia comună a celor două ţări privind integrarea în structurile euroatlantice se regăseşte atât pe palierul declaraţiilor la nivel înalt, cât şi al proiectelor şi realizărilor concrete.

Relaţiile dezvoltate între România şi Ucraina au o contribuţie semnificativă la întărirea stabilităţii, securităţii şi cooperării regionale. După semnarea Tratatului bilateral, cele mai importante contacte şi convorbiri au avut loc la nivel prezidenţial. Dialogul politic la cel mai înalt nivel a fost completat de contacte la nivel parlamentar şi guvernamental.

Relaţiile româno-iugoslave sunt reglementate de Tratatul Bilateral. În ultimii ani, raporturile bilaterale au cunoscut modificări semnificative, diminuându-se treptat. Din punctul de vedere al României, problemele prioritare în domeniul bilateral vizează contactele politice şi acţiunile de colaborare şi de sprijinire a forţelor democratice de opoziţie iugoslave. În contextul declanşării şi intensificării actualului proces de regrupare a societăţii civile iugoslave, România şi-a manifestat constant solidaritatea cu demersurile comunităţii internaţionale pentru revenirea Iugoslaviei la un regim democratic.

Ţara noastră a acţionat în spiritul iniţiativelor Grupului de contact şi a întreprins măsuri pentru facilitarea unei soluţii la criza creată de politica de purificare etnică dusă de conducerea iugoslavă împotriva populaţiei albaneze din Kosovo. Poziţia de sprijinire a operaţiunilor NATO s-a bazat pe un larg sprijin politic intern şi s-a permanentizat pe tot parcursul campaniei NATO în Iugoslavia. Disponibilitatea României de a se alătura KFOR a cuprins o ofertă de participare, înaintată la NATO, care a fost apreciată de către Alianţă. 

România participă la activitatea schemelor de cooperare trilaterală cu Polonia şi Ucraina, cu Ungaria şi Austria, cu Republica Moldova şi Ucraina, respectiv cu Grecia şi Bulgaria, cu Turcia şi Bulgaria. Angajând schemele de cooperare trilaterală cu Republica Moldova şi Ucraina, Polonia şi Ucraina, Ungaria şi Austria, România şi-a confirmat vocaţia de contributor la stabilizarea raporturilor strategice în centrul şi estul Europei. La nivelul trilateralei România-Republica Moldova-Ucraina, de interes prioritar sunt domeniile politic, economic, afaceri interne şi justiţie. 

România participă activ la diferite proiecte sub-regionale, îndeosebi iniţiativa de cooperare în Europa de Sud-Est (SECI), Procesul de cooperare în Europa de Sud-Est (SEECP), Procesul Royaumont, Cooperarea Economică a Mării Negre (CEMN), Coridorul de transport Europa-Caucaz-Asia (TRACECA), Iniţiativa Central Europeană (ICE), Acordul Central European pentru Comerţ Liber (CEFTA), Reuniunea Miniştrilor Apărării din Sud-Estul Europei (SEDM).

România acordă o importanţă deosebită cooperării cu ţările aliate şi vecine în cadrul Forumului consultativ pe probleme de securitate, creat cu ocazia summit-ului NATO de la Washington.

România a întreprins măsuri specifice, orientate spre controlul democratic şi civil asupra forţelor sale armate, corespunzător standardelor NATO. 

Cooperarea între România şi NATO se desfăşoară pe trei paliere: 

- în cadrul Consiliului Parteneriatului Euro-Atlantic, 

- în cadrul Parteneriatului pentru Pace, 

- în cadrul Dialogului Individual privind extinderea Alianţei. 

Consiliul Parteneriatului Euro-Atlantic şi Parteneriatul pentru Pace reprezintă componente cruciale ale noii arhitecturi de securitate europeană. 

Din punctul de vedere al României, PfP are o dublă menire: este un instrument de întărire a cooperării între statele din regiunea euro-atlantică, dar şi un mijloc pentru mai buna pregătire a integrării în Alianţa. 

Adoptarea Noului Concept Strategic (NCS) al NATO confirmă principiile fundamentale ale Alianţei. 

România sprijină intensificarea consultărilor şi cooperării între Alianţă şi Federaţia Rusă, inclusiv întărirea rolului Consiliului Comun Permanent NATO-Rusia bazat pe transparenţă. Este important de accentuat faptul că, în contextul viziunii Alianţei, nici o ţară din afara NATO nu poate avea dreptul de veto în legătură cu continuarea extinderii Alianţei.

 

■ Capitolul II - Probleme de apărare / militare 

Privind integrarea în NATO, România s-a angajat: 

· să restructureze, să reformeze şi să modernizeze forţele armate, prin întocmirea unui plan de acţiune, pentru a se atinge nivelul de standardizare şi compatibilitate cu structurile NATO; 

· să continue politica dialogului deschis şi cooperarea directă cu NATO în toate problemele apărării şi alte probleme militare; 

· să continue să dezvolte Parteneriatul Strategic cu SUA şi Italia, parteneriatul special cu Franţa, cooperarea politică şi militară cu Regatul Unit al Marii Britanii şi al Irlandei de Nord, cooperarea extinsă cu Germania; 

· să coopereze cu Slovenia, Bulgaria, Slovacia, Albania, FYROM şi statele baltice.

Armata

· va avea o mărime, structură şi capacitate care să prevină, descurajeze şi zădărnicească un potenţial agresor de la a acţiona împotriva României; 

· se va dezvolta ca o structură compactă, eficace, capabilă şi compatibilă cu NATO prin procesul de reducere, reformă şi modernizare; 

· se va constitui în "forţe de supraveghere şi avertizare timpurie" şi "de reacţie în situaţii de criză" care sunt instruite la nivelul de "gata de luptă", precum şi în "forţe principale" şi "forţe de rezervă" la nivelul mediu şi scăzut al capacităţii de luptă pe timp de pace, dar care pot fi complet mobilizate în situaţii de criză; 

· va menţine o capacitate militară care să acopere cea mai largă paletă a operaţiunilor militare cu caracter internaţional şi regional, ca parte integrantă a Alianţei. 

Planul de Acţiune pentru Aderare

România are un plan de acţiune pentru reforma, restructurarea şi modernizarea forţelor armate cu o durată de 8 ani, în două faze şi care va fi revizuit anual. Procesul de reformă şi restructurare a Forţelor Armate ale României (FARO) are la bază obiective în acord cu NATO, precum şi cu documentele adoptate de Parlamentul României, fundamentate pe:

Strategia Naţională de Securitate;

Cartea Albă de Apărare şi Securitate a Guvernului României;

Strategia Militară a României. 

Strategia militară a României este documentul de bază al armatei, care cuprinde obiectivele şi opţiunile fundamentale privind îndeplinirea, prin mijloace şi pe căi de acţiune militare, a politicii de apărare a statului român. Ea stabileşte locul şi rolul armatei României în cadrul eforturilor de realizare a obiectivelor prevăzute în Strategia de securitate naţională şi în Carta Albă a Guvernului privind securitatea şi apărarea naţională. 

Armata României trebuie să fie pregătită să prevină, să descurajeze şi, dacă este necesar, să înfrângă un eventual agresor care ar ameninţa şi ar atenta la securitatea statului român, concomitent cu asigurarea capacităţii de a participa la prevenirea conflictelor, gestionarea crizelor şi apărarea colectivă în plan regional.

Profilul financiar

Ciclul de Planificare Multianuală (CPM) are la bază linia bugetară convenită cu Guvernul României. Domeniile principale de cheltuieli din cadrul CPM sunt personalul, achiziţii de echipament, operare şi întreţinere, reformă şi infrastructură. Realizarea de economii este o cerinţă obligatorie. 

Structura forţei

Armata României va avea la bază un număr de 112.000 funcţii. 

Alinierea la cerinţele NATO

Chiar dacă nu este membră a Alianţei, România va continua să se apropie de exigenţele NATO, prin: 

· asigurarea reflectării politicii de apărare NATO, în esenţă a componentelor politicii de apărare naţională; 

· îndeplinirea obiectivelor de parteneriat (PGs – Force Goals); 

· comportament activ în cadrul PfP operaţional; 

· implementarea standardelor NATO în cadrul procesului de instruire pe linie de comandă şi stat major precum şi în domeniul logisticii. 

 

Capitolul III - Resurse

Elaborarea Programului Naţional Anual de Aderare a implicat un efort apreciabil de evaluare a stadiului actual al pregătirii pentru aderare şi de proiectare a activităţilor de viitor, urmărind o abordare realistă, echilibrată şi pragmatică a obiectivelor, termenelor şi responsabilităţilor în ceea ce priveşte întrunirea criteriilor de admitere. Pentru perioada reformei se are în vedere două categorii de costuri necesare: pentru reforma propriu-zisă şi economiile obligatorii. Implementarea sistemului de planificare, programare, evaluare, similar cu cele utilizate de celelalte state membre NATO, va asigura o corelare mai eficientă între obiectivele asumate şi resursele disponibile. 

 

Capitolul IV - Probleme de securitate

România este hotărâtă şi se consideră capabilă să adopte urgent măsuri şi să se pregătească pentru a dispune de suficiente garanţii şi proceduri în vederea asigurării securităţii celor mai sensibile informaţii prevăzute în politica de securitate NATO. Încă din anul 1994, odată cu iniţierea “Parteneriatului pentru Pace” şi elaborarea de către Biroul de Securitate NATO (NOS) a “Aranjamentelor de păstrare a secretelor în cadrul PfP”, România a semnat, în 1994, “Codul de conduită” şi “Acordul de securitate”, documente ce reglementează unitar activităţile ce implică manipularea documentelor secrete şi confidenţiale. Unul dintre obiectivele României este adoptarea noului cadru juridic privind protecţia şi securitatea informaţiei în conformitate cu cerinţele şi standardele Alianţei.

 

Capitolul V - Probleme de legislaţie

România este deja parte a Acordului dintre statele părţi ale Tratatului Atlanticului de Nord şi celelalte state participante la Parteneriatul pentru Pace cu privire la statutul forţelor lor şi a semnat protocolul adiţional al acestuia. 

În ceea ce priveşte pregătirea şi armonizarea legislaţiei interne cu practicile şi cadrul legal al NATO, România trebuie să parcurgă următoarele etape: 

- adoptarea de către Parlament a Legii pentru aplicarea Acordului dintre statele părţi la Tratatul Atlanticului de Nord şi celelalte state participante la Parteneriatul pentru Pace cu privire la statutul forţelor lor;

- ratificarea Protocolului adiţional suplimentar la Acordul între statele părţi la Tratatul Atlanticului de Nord şi celelalte state participante la Parteneriatul pentru Pace cu privire la statutul forţelor lor.

România a semnat, de asemenea, acorduri de cooperare cu NATO în domeniul apărării şi produselor orientate, echipamente militare, tehnologii de apărare orientate şi armament, cercetare şi tehnologie pentru apărare. 

Un rol important în strategia de integrare îl are controlul armamentelor. România este parte a mai multor tratate internaţionale privind controlul armamentelor, care au contribuit în mod semnificativ la reducerea tensiunilor în Europa şi la limitarea proliferării armelor convenţionale şi neconvenţionale.

Priorităţile etapei vizează consolidarea şi dezvoltarea măsurilor urmărind întărirea încrederii şi transparenţei în Europa Centrală şi de Est, creşterea eficienţei acordurilor bilaterale şi regionale, sporirea contribuţiei la soluţionarea tensiunilor şi conflictelor din vecinătatea României (spaţiul ex-iugoslav, partea europeană a spaţiului ex-sovietic). O sarcină de bază o reprezintă implementarea Convenţiei asupra Forţelor Convenţionale din Europa (CFE) adaptată, care constituie unul din elementele de bază ale noii arhitecturi de securitate europeană.

 

7. Concepţia de pregătire şi angajare a armatei în acţiuni militare

 

Forţele armate

Pregătirea armatei cuprinde două componente principale: formarea şi perfecţionarea militarilor de profesie, prin sistemul învăţământului militar şi pregătirea pentru luptă a structurilor militare. 

Sistemul de învăţământ pentru ofiţeri şi subofiţeri este astfel conceput, încât să asigure o bună pregătire managerială, tehnică şi de specialitate şi se completează cu sistemul de pregătire al gradaţilor şi soldaţilor profesionişti, precum şi cu sistemul de apreciere a salariaţilor civili.

Centrul Regional de Pregătire NATO/PfP din România va specializa personalul în cunoaşterea şi lucrul cu procedurile NATO, la nivel tactic şi întrunit.

Pregătirea pentru luptă a armatei are ca obiectiv general creşterea capacităţii comandamentelor şi a trupelor de a desfăşura acţiuni militare independent, întrunit, în cooperare cu celelalte forţe ale sistemului naţional de apărare, precum şi în cadrul coaliţiilor sau Alianţelor.

Pregătirea pentru luptă a elementelor componente va avea unele particularităţi, în funcţie de locul lor în structura armatei. Pregătirea pentru luptă a forţelor de supraveghere şi de avertizare timpurie se va executa concomitent cu îndeplinirea misiunilor de bază ce le revin, corespunzător categoriei de forţe ale armatei şi armei din care fac parte. În acelaşi mod se vor instrui şi forţele de acţiune în situaţii de criză. În perioada premergătoare datei la care vor participa la operaţiuni multinaţionale se vor executa pregătiri particularizate la specificul fiecărei misiuni.

Structurile militare cu efective complete din compunerea forţelor principale se vor instrui pentru a fi în măsură să îndeplinească misiuni de luptă concomitent cu Forţele de Reacţie Rapidă. Sarcina prioritară a instruirii o va constitui profesionalizarea personalului potrivit standardelor naţionale şi ale Alianţei Nord-Atlantice.

Unităţile de supraveghere şi avertizare timpurie vor trebui să identifice şi să răspundă în mod adecvat primilor indici de deteriorare a situaţiei interne sau externe. Forţele de reacţie rapidă îşi vor perfecţiona capacităţile pentru a fi în măsură să se deplaseze rapid din garnizoanele de reşedinţă, cu toate mijloacele aflate la dispoziţie. Ele îşi vor dezvolta şi exersa capacitatea de a desfăşura operaţiunile într-un mod coerent, în timp scurt. Concepţia de angajare a armatei române în situaţii de criză şi de război are în vedere principiile, conceptele strategice, misiunile şi capacităţile sale şi, în perspectivă, ale structurii finale de forţe.

Trecerea de la starea de pace la starea de război trebuie să se facă într-un timp suficient pentru activarea resurselor, capacitarea structurilor şi operativitatea forţelor, în raport cu evoluţia ameninţărilor şi cu manifestarea pericolelor. În situaţii de criză, în funcţie de misiunea primită, armata va angaja numai acele forţe care sunt necesare pentru rezolvarea crizei, păstrându-şi libertatea de acţiune pentru a răspunde unei escaladări de orice tip.

Participarea militarilor armatei României la operaţiuni în sprijinul păcii se va face potrivit prevederilor strategiei şi doctrinei militare întrunite, precum şi prevederilor strategiei operaţionale comune convenite. 

Vor fi create condiţiile pentru angajarea decisivă a forţelor principale şi, în cooperare cu celelalte elemente ale Sistemului Apărării Naţionale, pentru obţinerea unui deznodământ favorabil, în conformitate cu situaţia prevăzută pentru încheierea operaţiunilor de către autoritatea naţională de conducere. În cazul participării la operaţiuni militare în cadrul unor grupări multinaţionale, forţele armatei României angajate vor fi organizate şi conduse potrivit regulilor de angajare şi planurilor operaţionale comune convenite, sub comanda autorităţilor militare stabilite prin acord. Cooperarea dintre civili şi militari este interdependentă: mijloacele militare sunt solicitate tot mai mult pentru a ajuta autorităţile civile; în acelaşi timp, sprijinul civil al operaţiunilor militare este important pentru logistică, comunicaţii, ajutor medical şi relaţii publice. 

Logistica trebuie să-şi adapteze capacităţile la scopurile şi obiectivele cuprinse în strategia militară, prin stabilirea priorităţilor necesare asigurării unui sprijin adecvat, dinamic şi oportun pentru susţinerea forţelor. Sistemul logistic trebuie să asigure libertatea de acţiune atât în timp de pace, cât şi în situaţii de criză sau război. El trebuie să fie suplu şi flexibil pentru a susţine participarea la noi tipuri de angajamente/misiuni multinaţionale de sprijin al păcii. 

În acest scop, va fi modernizat sistemul logistic, având în vedere următoarele obiective: 

- capacitatea de a fi integrat, cu o structură modulară, interoperabilă cu sistemele logistice ale armatelor moderne din ţările membre ale NATO, care să asigure o autonomie iniţială a unităţilor, în funcţie de locul lor în cadrul structurii operaţionale (în forţele de supraveghere şi avertizare timpurie, în forţele de acţiune în situaţii de criză, în forţele principale sau de rezervă); 

- asigurarea unui înalt grad de flexibilitate şi capacitate de adaptare modulară în sprijinirea forţelor, conform diferitelor misiuni repartizate acestora; 

- realizarea unei concepţii de planificare centralizată şi de implementare descentralizată pentru a asigura sprijinul logistic necesar în vederea executării operaţiunilor planificate pe teritoriul naţional şi în spaţiul de interes strategic; 

- dezvoltarea unui sistem informatic de logistică, comparabil cu cel al NATO; 

- eliminarea paralelismelor şi a întrepătrunderii sarcinilor în domeniul logistic între categoriile de forţe ale armatei, comandamente şi direcţii centrale; 

- renunţarea la principiul preventiv planificat, de executare a reparaţiilor de tehnică din înzestrarea armatei şi aplicarea sistemului de mentenanţă după necesitate, pe bază de diagnostic; 

- implicarea societăţilor comerciale civile de profil în realizarea unor sarcini ale componentelor logisticii. Adaptarea sistemului logistic la noua structură de forţe şi modernizarea acestuia vor asigura condiţiile materiale şi de asistenţă necesare pentru îndeplinirea obiectivelor strategiei militare.

Infrastructura 

Dezvoltarea şi modernizarea infrastructurii vor avea în vedere: 

- noua structură a forţelor şi unităţilor acestora; 

- creşterea condiţiilor de pregătire şi de trai ale militarilor; 

- înţelegerile comune care se vor încheia cu NATO privind acordarea unor facilităţi de infrastructură. Infrastructura trebuie să aibă capacitatea de a susţine atât potenţialul militar propriu, cât şi pe cel al partenerilor şi al viitorilor aliaţi în cadrul unor acţiuni militare comune. 

Este necesară dezvoltarea unui sistem naţional de infrastructură, pentru ca, în calitate de ţară gazdă, România să fie în măsură să sprijine de pe teritoriul său operaţiunile multinaţionale de coaliţie sau Alianţa. Aceasta nu numai că ar demonstra hotărârea noastră de a fi un partener şi un viitor aliat responsabil şi capabil, ci serveşte şi la protejarea intereselor naţionale. Pe măsură ce se desfăşoară restructurarea forţelor armate, o parte a infrastructurii Ministerului Apărării Naţionale va deveni excedentară şi din ce în ce mai costisitoare. De aceea, pentru economisirea resurselor, vor trebui identificate elemente de infrastructură în exces, în vederea dezafectării. Aceasta se va realiza prin valorificarea adecvată a obiectivelor militare care vor fi închise şi/sau transferate în altă proprietate.

Infrastructura rămasă va beneficia de resurse, în mod prioritar, în scopul dezvoltării şi al îmbunătăţirii. Bazele aeriene vor fi modernizate potrivit standardelor NATO. 

Infrastructura teritorială va fi menţinută şi dezvoltată conform prevederilor legale, astfel încât să fie asigurate capacităţile operative şi de reacţie rapidă necesare pentru îndeplinirea misiunilor. Modernizarea infrastructurii informaţionale a apărării este o necesitate care rezultă din rolul strategic al informaţiei în apărarea naţională. Utilizarea tehnologiei informaţiei şi managementul resurselor informaţionale trebuie să asigure, prin sistemele staţionare şi semistaţionare, capacităţile de generare, utilizare şi de acces distribuit la informaţiile necesare pentru asistarea deciziei, securitatea datelor şi succesul oricărei misiuni.

Resursele apărării armate

Acestea cuprind personalul, mijloacele financiare, tehnologice, ştiinţifice, materiale şi de altă natură, care vor fi alocate pentru pregătirea apărării armate a ţării. Ele determină, din punct de vedere cantitativ şi calitativ, compunerea forţelor şi dotarea lor cu tehnică de luptă necesară. Un accent deosebit va fi pus pe îmbunătăţirea condiţiilor de viaţă şi lucru ale militarilor. Factorul uman trebuie să devină principalul generator de forţă al apărării naţionale şi va trebui situat în centrul preocupărilor sistemului militar. Noul sistem românesc de planificare, programare şi bugetar este compatibil cu sistemele similare ale statelor din NATO. Abordarea integrată a gestionării resurselor va fi în concordanţă cu misiunile forţelor armate şi va ţine seama de modificările structurale, precum şi de influenţa lor asupra capabilităţilor militare. 

Transpunerea în practică a cerinţelor restructurării şi înzestrării armatei a impus o creştere reală a fondurilor alocate apărării la aproximativ 941,03 milioane de dolari (după rectificarea bugetară) în anul 2000, iar pentru 2001, de 981,8 milioane de dolari. 

Se estimează ca în anul 2006 să se ajungă la standardele realizate de Alianţa Nord-Atlantică (40% - personal, 35-40% - înzestrare, 25-20% - operare şi mentenanţă). 

Alocarea resurselor va fi strâns legată de bugetul prevăzut pentru procesul multianual de planificare. Procesul cuprinde două faze. Prima fază (2000-2003) va fi concentrată pe orientarea resurselor către restructurarea forţelor operaţionale, la nivelul cerinţelor minime, pentru o apărare credibilă şi pentru interoperabilitate. Faza a doua (2004 - 2007) se va concentra, în special, pe modernizarea tehnicii de luptă. Fazele procesului se întrepătrund, iar termenul limită pentru executarea lor se poate modifica în funcţie de alocarea fondurilor suplimentare. 

 

8. Adaptarea sistemului militar românesc la performanţele Alianţei Nord-Atlantice

8.1. Aplicarea standardelor NATO în procesul de reformă a armatei

Modernizarea, redimensionarea şi restructurarea forţelor armate, în vederea constituirii unei structuri militare de tip occidental, au fost lansate după 1989. Având la bază Strategia de Securitate Naţională, Strategia Militară a României, Concepţia de Planificare a Apărării, Legea privind Apărarea Naţională şi în funcţie de nivelul resurselor disponibile în perspectiva aderării la NATO, aceste procese urmăresc un set de obiective dintre care sunt prioritare:

- Eficientizarea sistemului militar astfel încât acesta să dispună de capacitatea operaţională necesară pentru o apărare credibilă a ţării; 

- Constituirea, în cadrul forţelor armate, a instrumentelor operaţionale moderne, prin care România să poată contribui la eforturile NATO şi ale organismelor internaţionale vizând reglementarea diferendelor internaţionale, prevenirea conflictelor, gestionarea crizelor şi apărarea colectivă, participarea la operaţiuni militare multinaţionale în sprijinul păcii, la întărirea încrederii şi stabilităţii în Europa Centrală şi de Sud-Est, la acţiuni cu caracter umanitar şi la alte activităţi militare;

- Realizarea interoperabilităţii operaţionale, tehnice şi administrative cu sistemul militar al NATO şi cu forţele armate ale statelor membre, în prima fază pentru unităţile puse la dispoziţia NATO pentru exerciţii şi misiuni comune în cadrul PARP; 

- Înfiinţarea Forţei de Reacţie Rapidă (1997) ca model de dezvoltare a reformei în cadrul întregii structuri de forţă;

- Menţinerea de către Armata Română a unui ritm de modernizare şi restructurare care să-i permită îndeplinirea obiectivelor asumate în cadrul PARP extins şi adaptat, circumscrise Planului de Acţiune pentru Integrare (MAP). În septembrie 1999, România a prezentat la Comandamentul NATO de la Bruxelles primul Plan Naţional Anual de Pregătire pentru Integrare, conform MAP. În prezent, România are în curs de derulare al II-lea Plan Naţional de Aderare, care se desfăşoară în perioada octombrie 2000 – septembrie 2001; 

- Aplicarea unui program coerent de modernizare a echipamentelor în concordanţă cu resursele bugetare; 

- Creşterea nivelului de profesionalizare a personalului armatei concomitent cu reducerea treptată a efectivelor; 

- Reorganizarea sistemului de învăţământ militar după model occidental;

- Participarea cadrelor militare la cursuri de pregătire organizate de NATO. 

 

8.2. Participarea României în organismele de cooperare cu NATO

 

a) Consiliul de Cooperare Nord-Atlantică (NACC): România, în calitatea sa de membru fondator al NACC a participat în mod activ la toate consultările şi reuniunile organizate la nivel de miniştri de externe şi reprezentanţi ai statelor membre pe probleme politice şi de securitate.

b) Consiliul Parteneriatului Euro-Atlantic: Statele membre ale Consiliului de Cooperare Nord-Atlantic (NACC) şi statele participante la Parteneriatul pentru Pace (PfP), hotărâte să atingă un nou nivel calitativ al cooperării militare dintre ele au decis în 1997, înfiinţarea Consiliului Parteneriatului Euro-Atlantic (EAPC). În calitatea sa de succesor al NACC, EAPC asigură cadrul necesar consultărilor dintre membrii săi, pe scară largă, în ceea ce priveşte problemele politice şi de securitate. 

În cadrul EAPC se dezvoltă un proces dinamic privind consultarea politică şi cooperarea practică cu acces egal pentru aliaţi şi parteneri.

România acţionează în cadrul EAPC în domenii cum ar fi: securitatea în sud-estul Europei; gestionarea situaţiilor de criză; controlul armamentelor; stoparea proliferării armelor neconvenţionale; combaterea terorismului internaţional; planificarea apărării şi bugetelor; controlul democratic şi civil asupra forţelor armate; educaţia şi instruirea.

c) Parteneriatul pentru Pace Intensificat şi mai Operaţional (Enhanced and More Operational PfP): Activităţile circumscrise Planului de Acţiune pentru Aderare (MAP) elaborat de NATO în aprilie 1999, atât cele din cadrul Programului Individual de Parteneriat care urmăresc realizarea obiectivelor de interoperabilitate, cât şi îndeplinirea celor zece Obiective Iniţiale de Parteneriat, asumate de România în cadrul PARP extins şi adaptat (Procesul de Planificare şi Evaluare pentru ciclul al III-lea) au ca scop pregătirea României pentru aderare, având în vedere prevederile noului Concept Strategic al Alianţei , adoptat la summit-ul de la Washington (1999). 

România a desemnat forţe, tehnică de luptă şi alte facilităţi în cadrul Parteneriatului pentru Pace, pentru: misiuni de sprijin al păcii, misiuni de căutare şi salvare, misiuni umanitare. Operaţionalizarea şi disponibilizarea acestor forţe se fac în funcţie de asigurarea resurselor financiare.

Eforturile de ordin instituţional vizează adaptarea şi integrarea deplină în structurile politice şi militare ale Alianţei. Pe aceasta direcţie se urmăreşte: 

- pregătirea de forţe şi mijloace din toate categoriile de forţe ale armatei şi evaluarea acestora în cadrul procesului PARP; 

- creşterea nivelului de participare la exerciţii şi alte acţiuni desfăşurate în comun în cadrul PfP;

- îmbunătăţirea pregătirii de stat major conform standardelor NATO şi extinderea acesteia la nivelul întregii armate.

Actualul proces de restructurare a forţelor armate vizează tocmai adaptarea la nevoile de apărare specifice României, derivate din contextul geostrategic subregional şi regional, precum şi realizarea, inclusiv în acest plan, a compatibilităţii cu structurile militare europene şi euro-atlantice. România îşi menţine şi perfecţionează capacităţile şi disponibilităţile de prevenire, descurajare şi rezolvare a oricăror tipuri de crize şi stări conflictuale. Totodată, România îşi modelează politica de securitate conform obiectivului strategic al integrării sale în structurile de securitate şi apărare euroatlantice şi europene, diversificând şi amplificând relaţiile cu democraţiile occidentale, iar, în plan subregional, intensificând şi consolidând cooperarea bilaterală şi multilaterală cu vecinii şi statele din proximitatea sa.

 

8.3. Reforma armatei 

8.3.1. Scopul şi obiectivele reformei 

Reforma militară are drept scop construirea unei armate moderne, de dimensiuni adecvate, flexibilă şi mobilă, cu o capacitate de luptă eficientă, capabilă să descurajeze şi să facă faţă oricărei ameninţări militare externe.

Pe termen scurt şi mediu, nu se întrevăd ameninţări militare majore la adresa securităţii României, fapt pentru care sunt posibilităţi ca restructurarea să se desfăşoare către o structură cu o capacitate superioară şi compatibilă cu NATO. 

Astfel, se va da o prioritate maximă restructurării până în anul 2004, în sensul creării unor structuri de forţe performante şi cât mai puţin costisitoare, pe baza opţiunilor politice, cerinţelor operaţionale şi constrângerilor financiare, urmată de un program de înzestrare corespunzător după această perioadă.

Premisele sunt următoarele: 

- asigurarea, în orice moment, a îndeplinirii misiunii de bază a forţelor armate; 

- controlul democratic şi civil asupra Forţelor Armate;

- transparenţa proceselor de reformă; 

- pragmatismul planificării; 

- eficienţa sub incidenţa raportului preţ/beneficiu optim. 

Principalele obiective sunt următoarele: 

- completarea cadrului legislativ necesar desfăşurării fluente a reformei militare;

- asigurarea mobilităţii, flexibilităţii şi adaptabilităţii sistemelor de conducere şi logistice şi creşterea capacităţii de reacţie şi ripostă; 

- operaţionalizarea integrală a Forţei de Reacţie Rapidă, ca nucleu al viitoarei armate moderne a României; 

- aplicarea riguroasă a criteriilor şi standardelor de performanţă în managementul resurselor umane;

- asigurarea unui management optim al resurselor de apărare;

- modernizarea înzestrării la nivelul standardelor NATO;

- perfecţionarea instruirii şi înzestrării subunităţilor de menţinere a păcii şi a celor mixte cu alte ţări.

2. Structura şi organizarea structurii finale de forţe

 

Capacităţile armatei trebuie să corespundă cerinţelor legate de îndeplinirea întregii game de misiuni strategice, de la cele organizate pe timp de pace până la cele din timp de război.

Pentru a face faţă provocărilor la adresa securităţii naţionale în noul mileniu, armata României trebuie să întrebuinţeze atât forţele active existente la pace, cât şi pe cele care vor fi completate sau mobilizate. 

“Structura de forţe a Armatei, aprobată de CSAT, va fi restructurată până în 2003 şi va permite îndeplinirea obiectivelor de interoperabilitate şi parteneriat, asumate faţă de NATO”, a declarat şeful Statului Major General.

“Structura de forţe a Armatei – 2003” a fost prezentată, marţi 3 aprilie a.c., la reuniunea Comitetului Director Politico-Militar al NATO, în format 19 + 1 (statele NATO şi România). Reuniunea, desfăşurată la sediul NATO din Bruxelles, a evaluat Studiul de Interoperabilitate Globală.

Delegaţia română a prezentat la Bruxelles următorul grafic privind reforma armatei: prima etapă se desfăşoară până la sfârşitul anului 2003, în care se creează structura de forţe, a doua etapă va începe cu anul 2004 şi are ca scop modernizarea tehnicii de luptă. 

■ Din punct de vedere funcţional, armata cuprinde forţele operative, forţele teritoriale şi de rezervă. 

▪ Forţele operative sunt alcătuite din mari unităţi şi unităţi mecanizate, de tancuri, artilerie, vânători de munte, aeromobile, aviaţie, apărare antiaeriană şi de marină, cu efective complete, instruite şi dotate adecvat. În situaţii de criză şi de război, ele trebuie să fie în măsură să treacă în subordinea comandamentelor operative, în vederea constituirii grupării de forţe necesare pentru desfăşurarea acţiunilor militare atât pe teritoriul naţional, cât şi în afara acestuia, în cadrul forţelor multinaţionale.

▪ Forţele teritoriale şi de rezervă vor fi alcătuite din mari unităţi şi unităţi aparţinând tuturor categoriilor de forţe armate. Acestea sunt destinate pentru executarea apărării teritoriale, pregătirea şi executarea mobilizării, precum şi pentru sprijinul autorităţilor locale în cazul unor urgenţe civile. În situaţii de criză, ele pot participa cu structurile active în subordinea Comandamentului Operaţional Întrunit, în vederea îndeplinirii misiunilor stabilite. În timp de război, după completare/mobilizare şi după o pregătire intensivă pentru luptă, forţele teritoriale pot acţiona, în funcţie de situaţie, fie în subordinea Comandamentului Operaţional Întrunit, fie în subordinea comandamentelor teritoriale. 

■ Din punct de vedere acţional, armata cuprinde: forţele de supraveghere şi de avertizare timpurie, forţele de acţiune în situaţii de criză, forţele principale şi forţele de rezervă.

Categoria operaţională în care este inclusă fiecare structură determină priorităţile unităţii respective în orientarea resurselor, a personalului, tehnicii şi a instruirii. 

De maximă importanţă este realizarea unui echilibru în cadrul armatei, între unităţile cu o capacitate de luptă ridicată şi forţele care au un nivel de instruire mai redus şi variabil, reprezentând majoritatea forţelor necesare în timp de război. 

▪ Forţele de supraveghere şi avertizare timpurie includ structuri specializate, subordonate nemijlocit atât Statului Major General şi altor structuri centrale ale Ministerului Apararii Naţionale, cât şi categoriilor de forţe armate.

Au în compunere unităţi şi subunităţi de cercetare şi de război electronic, structuri de informaţii, cele destinate realizării sistemelor de comandă, control, comunicaţii, computere şi informaţii, precum şi unităţi luptătoare mai compacte, modulare şi mobile. Ele sunt destinate descoperirii indiciilor unor posibile conflicte militare şi crize, gestionării evoluţiei factorilor de amplificare a pericolelor la adresa securităţii naţionale, precum şi pentru prevenirea surprinderii. Aceste forţe funcţionează, în general, în serviciu de luptă permanent. 

▪ Forţele de acţiune în situaţii de criză sunt destinate participării la gestionarea crizelor, precum şi executării primei riposte în caz de conflict armat. 

Ele participă la eforturile de realizare a obiectivelor strategiei militare în timp de pace şi constituie elementul principal al descurajării. Aceste forţe sunt dislocate astfel încât să asigure operativitatea principalelor direcţii şi raioane din cadrul zonelor de operaţiuni.

Forţele de acţiune în situaţii de criză cuprind: forţe de angajare zonală imediată; forţe de reacţie rapidă; comandamente, mari unităţi şi unităţi nominalizate în Programul individual de parteneriat România-NATO.

▪ Forţele de reacţie rapidă vor include mari unităţi şi unităţi ale tuturor categoriilor de forţe ale armatei, capabile să acţioneze atât independent, cât şi întrunit. Prin deciziile autorităţii naţionale de comandă, o parte din forţele de reacţie rapidă vor putea fi folosite în cadrul structurilor multinaţionale pentru prevenirea conflictelor, gestionarea crizelor, precum şi în alte misiuni internaţionale, sub egida ONU şi OSCE. Forţele participante vor avea mărimea, capacitatea acţională şi de desfăşurare, precum şi sprijinul logistic adecvat. 

▪ Forţele principale sunt alcătuite din marile unităţi şi unităţile existente în timp de pace, încadrate, în majoritate, cu efective reduse.

Deşi personalul de bază va fi constituit din militari de profesie, va exista totuşi un procent semnificativ de militari în termen. Aceste forţe devin operaţionale pentru război numai după completarea lor cu resurse umane şi materiale şi după o perioadă adecvată de pregătire intensivă pentru luptă. În unele situaţii de criză, dacă escaladarea ameninţării are loc în timp foarte scurt, elementele activate din compunerea lor pot fi incluse în grupările de forţe destinate gestionării crizei. 

▪ Forţele de rezervă reprezintă marile unităţi şi unităţile care se înfiinţează la mobilizare. Ele sunt constituite din Comandamente, Centre de Instrucţie şi alte formaţiuni militare prevăzute cu structuri şi nuclee strict necesare pentru funcţionare în timp de pace. Centrele înfiinţează, la mobilizare, mari unităţi şi unităţi luptătoare, de sprijin de luptă şi logistic. Forţele principale şi forţele de rezervă realizează capacitatea de luptă după completarea/înfiinţarea lor şi executarea unui număr de zile de pregătire intensivă. 

■ Din punct de vedere structural, armata României se compune din: Forţele Terestre, Forţele Aeriene şi Forţele Navale. Pentru îndeplinirea unor misiuni cu caracter deosebit, atât la nivel central cât şi în cadrul categoriilor de forţe ale armatei, se constituie şi funcţionează Forţele Speciale. Aceste forţe sunt cele care iniţiază, amplifică şi gestionează operaţiile speciale în spaţiul controlat de agresor. 

▪ Forţele Terestre reprezintă componenta de bază a armatei şi sunt destinate să execute toată gama acţiunilor militare, cu caracter terestru şi aeromobil, în orice zonă şi pe orice direcţie, independent sau întrunit cu celelalte categorii de forţe ale armatei, să desfăşoare operaţii şi lupte de apărare şi ofensive pentru capturarea ori nimicirea inamicului pătruns pe teritoriul naţional, atât în compunerea structurilor militare naţionale, cât şi a celor multinaţionale. 

Forţele Terestre se vor compune din: Statul Major al Forţelor Terestre, 3 comandamente teritoriale (tip corp de armată), un comandament operaţional (tip corp de armată).

Forţele Operative (Active): 

▪ 7 brigăzi de luptă

- 1 brigadă mobilă aeriană

- 4 brigăzi mecanizate

- 1 brigadă de vânători de munte

- 1 brigadă de tancuri

▪ 3 brigăzi de sprijin de luptă 

- 1 brigadă mixtă de artilerie

- 1 brigadă AD mixtă de artilerie

- 1 brigadă de ingineri

▪ 1 brigadă logistică activă

Forţe Teritoriale

▪ 9 brigăzi de luptă

- 5 brigăzi teritoriale mecanizate

- 2 brigăzi teritoriale de vânători de munte

- 1 brigadă teritorială de tancuri

- 1 brigadă teritorială motorizată de infanterie

▪ 5 brigăzi de sprijin de luptă

- 2 brigăzi teritoriale mixte de artilerie

- 2 brigăzi teritoriale AD mixte de artilerie

- 1 brigadă teritorială de ingineri

▪ 3 brigăzi teritoriale logistice

Structura de forţe terestre cuprinde şi instituţii de învăţământ, baze de instrucţie, centre de depozitare şi infrastructură. Elementul de bază al forţelor active din Forţele Terestre este Brigada Mecanizată.

- Organizarea forţelor terestre 

Statul Major al Forţelor Terestre este organul de conducere, subordonat Şefului Statului Major General, care răspunde de capacitatea de luptă a Forţelor Terestre şi concepe, planifică, organizează, conduce, controlează şi evaluează activităţile necesare îndeplinirii misiunilor stabilite pentru acestea în Strategia Militară a României. 

Statul Major al Forţelor Terestre a fost reorganizat în sistem modular în scopul asigurării unei conduceri coerente şi eficiente, precum şi pentru realizarea compatibilităţii cu structurile similare din cadrul armatelor statelor membre NATO. Statul Major al Forţelor Terestre are în subordine trei armate de arme întrunite. Armata de arme întrunite este eşalonul cu responsabilitate într-o zonă de operaţii. Fiecare armată de arme întrunite are în subordine 2-3 corpuri de armată, precum şi unităţi şi formaţiuni de asigurare de luptă şi logistice.

Corpul de armată este eşalonul operativ care subordonează un număr variabil de mari unităţi, de tip brigadă, regiment sau batalion, luptătoare, de asigurare de luptă şi logistice.

Statul Major al Forţelor Terestre are, de asemenea, în subordine nemijlocită mari unităţi şi unităţi de arme şi logistice, precum şi instituţii proprii de învăţământ. 

Nivelul principalelor categorii de armamente este în concordanţă cu plafoanele stabilite prin Tratatul CFE, la care România este parte.

▪ Forţele Aeriene sunt destinate să apere suveranitatea statului în spaţiul aerian naţional, independent sau împreună cu celelalte categorii de forţe armate, precum şi în compunerea grupărilor de forţe multinaţionale, în scopul câştigării şi menţinerii controlului asupra spaţiului aerian şi sprijinirii din aer a forţelor terestre sau maritime angajate în acţiuni militare. Acestea sunt compuse din:

- Centrul ASOC (sistem de apărare aerian integrat) - Statul Major al Forţelor Aeriene (SMFA)

· 2 nuclee de comandamente aeriene 

· 4 baze aeriene

· 2 brigăzi rachete sol-aer 

· 1 regiment rachete sol-aer

· 1 flotilă de transport aerian 

· 15 escadrile:

▪ 4 escadrile de vânătoare

▪ 4 escadrile de elicoptere

▪ 2 escadrile de atac la sol 

▪ 1 escadrilă de recunoaştere

▪ 2 escadrile de transport

▪ 2 escadrile de elicoptere sub comanda Forţelor Terestre - 2003.

- Organizarea forţelor aeriene

Statul Major al Forţelor Aeriene este organizat în sistem modular, pe funcţiuni, în scopul eficientizării actului conducerii şi realizării compatibilităţii cu structurile similare din cadrul armatelor statelor membre NATO. 

Actualul nivel al principalelor categorii de armament este inferior plafoanelor stabilite prin Tratatul CFE, la care România este parte.

Funcţiile militare de aviaţie se vor cifra la 19.000, după restructurarea Forţelor Aeriene, în 2003, din totalul de 112.000, câte va avea armata română. 

În prezent, există 8.000 de funcţii de ofiţeri la SMFA, din care sunt ocupate 5.600, dar în 2003 trebuie să rămână doar 2850. Dintre ofiţerii ce vor fi disponibilizaţi în Statul Major al Forţelor Aeriene, 20% sunt piloţi. 

În cazul subofiţerilor există 3.200 de funcţii, din care sunt încadrate 2.000, iar maiştri militari sunt 2.800 la ora actuală pe 4.700 de funcţii. În acest sector există un deficit de personal, pentru că, în 2003, numărul total al subofiţerilor şi maiştrilor militari trebuie să ajungă la 9.687. 

Militari în termen: din 21.000 de funcţii prevăzute, în prezent există 8.500 încadraţi, iar peste doi ani trebuie să se ajungă la cifra de 6.500. Numărul civililor trebuie să scadă, până în 2003, de la 6.000 la 3.500 de persoane angajate. 

Programele pe termen scurt ale MApN prevăd operaţionalizarea structurală a forţelor armate până în 2003 şi menţinerea unui minim de forţe pentru reacţie, urmând ca, din 2004, să se aloce fonduri mai importante pentru pregătirea forţelor restructurate. Programele de înzestrare a forţelor aeriene se vor desfăşura între 2006-2007. 

În acest an urmează să fie modernizat sistemul de rachete antiaeriene, iar în 2006 sistemul de radare de înaltă performanţă va fi completat cu radare de joasă înălţime, pentru detectarea aparatelor care zboară la altitudini mai mici de 1.000 de metri.

Piloţii avioanelor MIG 21 LANCER sau ai elicopeterelor IAR 330 PUMA vor avea un număr mai mare de ore de zbor (peste 100 ore/an), iar ceilalţi vor fi pregătiţi doar la un nivel care să le permită păstrarea calităţii de personal navigant. 

▪ Forţele Navale sunt destinate să execute acţiuni militare independent, împreună cu celelalte categorii de forţe ale armatei, în compunerea unor grupări multinaţionale, în spaţiul de interes maritim, fluvial şi terestru pentru: apărarea comunicaţiilor maritime şi fluviale proprii; asigurarea ieşirii României la mare; exercitarea drepturilor legitime ale statului în zona economică exclusivă; lovirea comunicaţiilor navale ale inamicului; interzicerea debarcării desantului maritim; apărarea Dobrogei; îndeplinirea misiunilor de sprijin al păcii şi umanitare. Structurile vor fi incluse, îndeosebi, în categoria forţelor de supraveghere sau de reacţie rapidă şi vor avea în compunere un Comandament operaţional, Flota Maritimă, Flotila Fluvială şi alte forţe. Flota Maritimă asigură protecţia şi apărarea litoralului maritim, a apelor teritoriale, precum şi protecţia bunurilor şi intereselor statului român din cadrul spaţiului maritim cu regim de zonă economică exclusivă. 

- Organizarea forţelor navale

Statul Major al Forţelor Navale este organul de conducere, subordonat Şefului Statului Major General, care răspunde de capacitatea de luptă a Forţelor Navale, cu atribuţii de concepţie, organizare şi conducere a activităţilor necesare pregătirii în vederea îndeplinirii misiunilor stabilite de Strategia Militară a României. Statul Major al Forţelor Navale este organizat în sistem modular, pe funcţiuni, conform exigenţelor moderne ale actului de conducere şi realizării interoperabilităţii cu NATO.

Forţele Navale se vor compune din: 

▪ Statul Major al Forţelor Navale 

▪ 1 comandament operaţional

▪ 1 comandament de flotilă maritimă

▪ 3 comandamente de flotile (2 flotile maritime şi o flotilă fluvială)

▪ 7 escadrile de nave de luptă

- 1 escadrilă de observare (patrulare, inspecţie)

- 1 escadrilă de nave rapide

- 1 escadrilă de mine

- 1 escadrilă de vapoare rapide cu proiectile, de patrulare

- 1 escadrilă de nave fluviale blindate (de artilerie)

- 1 escadrilă fluvială puitoare de mine

- 1 escadrilă de vapoare rapide de patrulare

▪ 2 escadrile de artilerie, de coastă

▪ 1 escadrilă de coastă cu proiectile

▪ 2 baze navale (1 bază maritimă, 1 bază fluvială)

▪ 1 submarin

▪ 1 fregată

▪ 1 centru de scafandri

▪ 1 centru de război electronic şi de observare

▪ 1 batalion maritim.

Structura acţională a armatei române va fi alcătuită din forţe active (forţe de supraveghere şi avertizare şi forţe de acţiune), forţe teritoriale şi forţe de rezervă.

Se consideră că este absolut necesară menţinerea unei structuri de forţe suficiente pentru a asigura securitatea şi apărarea României, în condiţiile în care România nu este încă membră NATO şi nu beneficiază de prevederile articolului 5 al Tratatului NATO privind apărarea colectivă. Structura de forţe va fi, însă, uşor adaptabilă cerinţelor Alianţei, dacă România va fi invitată să adere la NATO în 2002.

Forţele operaţionale din cadrul Flotei Maritime trebuie să fie în măsură să asigure o prezenţă activă în apele internaţionale ale Mării Negre pentru protecţia, în mod independent sau în cooperare cu forţe aliate/partenere, a intereselor statului român sau a regulilor de drept internaţional. 

Unităţile navale din compunerea Flotei Maritime trebuie să fie capabile să ia parte la operaţiuni comune în sprijinul păcii, în cadrul unor grupări multinaţionale în spaţiul de interes strategic al României, precum şi să furnizeze o prezenţă limitată în cadrul altor zone în conformitate cu obligaţiile asumate prin PfP (integrarea în Alianţa Nord-Atlantică). Flotila Fluvială asigură paza şi apărarea Deltei Dunării, a Dunării maritime şi interioare, precum şi protecţia intereselor statului român în apele de frontieră. 

 

 

9. Parteneriatul pentru Pace şi extinderea NATO

 

România şi-a stabilit ca obiectiv politic îndeplinirea tuturor condiţiilor necesare în vederea admiterii în Alianţa Nord-Atlantică. Participarea la Consiliul Parteneriatului Euro-Atlantic (EAPC) şi la Parteneriatul pentru Pace Operaţional oferă un cadru de dezvoltare a cooperării cu NATO, cu ţările membre şi partenere. Cooperarea militară în cadrul Parteneriatului pentru Pace se realizează în multiple domenii şi constituie principalul instrument de pregătire şi evaluare a realizării obiectivelor de interoperabilitate şi a obiectivelor iniţiale de parteneriat, astfel încât Armata Română sa corespundă exigenţelor euro-atlantice. 

Realizarea interoperabilităţii Armatei României cu structurile militare NATO şi forţele armate ale statelor membre ale Alianţei este subordonată obiectivului fundamental al politicii de securitate a României, integrarea în structurile euro-atlantice. 

Pentru realizarea interoperabilităţii se impune concentrarea efortului de reformă a armatei pe următoarele direcţii: 

- realizarea obiectivelor de interoperabilitate şi a obiectivelor iniţiale de parteneriat asumate în cadrul PARP extins şi adaptat, în etape, funcţie de nivelul resurselor disponibile, având prioritate: 

- structurile de conducere ale M.Ap.N. şi ale armatei; 

- unităţile din cadrul Forţei de Reacţie Rapidă;

- unităţile destinate misiunilor multinaţionale de sprijin al păcii, căutare-salvare şi/sau umanitare;

- elementele de infrastructură destinate acestor misiuni; 

- profesionalizarea cadrelor prin creşterea şi/sau perfecţionarea instruirii, în ţară şi/sau străinatate, cu accent pe însuşirea conceptelor şi noţiunilor de bază specifice NATO din domeniile operaţional, tehnic şi administrativ; 

- perfecţionarea instruirii trupelor prin adoptarea procedeelor şi standardelor de instruire NATO, modernizarea bazei materiale destinate pregătirii pentru luptă şi pentru îndeplinirea unor misiuni ale Alianţei Nord-Atlantice, altele decât cele prevăzute în tratatul de la Washington, în cadrul unor structuri operative de tip CJTF conduse de NATO; 

- pregătirea integrării sistemului informaţional al Armatei Române cu cel al Alianţei atât din punct de vedere tehnic, structural (organizatoric), cât şi procedural (modalităţi de operare şi protecţie a informaţiilor), conform standardelor NATO;

- realizarea unui nou sistem de planificare a apărării, după principiile comune statelor membre NATO;

- elaborarea unor programe de înzestrare cu tehnică compatibilă celei din dotarea Alianţei, prin noi achiziţii sau modernizarea tehnicii şi echipamentului din înzestrarea Armatei Române. 

Demersurile realizate de România pentru integrarea în structurile euro-atlantice, domeniile de cooperare în cadrul PfP şi activităţile desfăşurate în acest scop, se regăsesc în Anexă. 

 

10. Consideraţii finale

 

Pe lângă datele obiective analizate, prezentăm în cele ce urmează, fragmente din studiul “Destin sau conjunctură”, scris de Ioan Mircea Paşcu în 1998 , care redă, mai actual ca oricând, extrem de sugestiv şi sintetic alternativa României: integrarea euro-atlantică sau cantonarea în “zona gri”. 

“Odată cu terminarea “războiului rece”, s-au creat, totodată, şi premisele refacerii unităţii continentului, întreruptă aproape o jumătate de secol de divizarea sa politico-militară şi ideologică intervenită la sfârşitul celui de-al doilea război mondial. Mai mult, s-a şi trecut la treabă, refăcându-se, mai întâi, unitatea ideologică, dacă se poate spune aşa, a Europei, prin aceea că valorile democraţiei şi economiei de piaţă au devenit împărtăşite unanim, de la Atlantic la Urali, ca să folosim o sintagmă lansată de fostul preşedinte francez de Gaulle.

Sub raport politico-militar, situaţia rămâne, însă, mult mai complexă. Dacă este adevărat că, prin eliminarea URSS şi a imperiului ei, “războiul rece” a încetat din lipsă de combatanţi (este nevoie de doi pentru a “dansa”, cum spun englezii), nu este mai puţin adevărat că, pe de o parte, dezintegrarea din răsăritul continentului s-a materializat, printre altele, şi prin accentuarea unei conflictualităţi latente, “îngheţate” de bipolarismul postbelic, care izbucneşte acum în forţă (vezi, de pildă, situaţiile din fosta Iugoslavie şi fosta Uniune Sovietică), iar pe de altă parte, unitatea Occidentului, dată până de curând de existenţa pericolului sovietic, începe să se fisureze, făcând loc unei competiţii din ce în ce mai palpabile între aliaţi.

Drept rezultat, pe fundalul oferit de decalajul de dezvoltare economică dintre vestul şi estul continentului, care devine pregnant după dispariţia confruntării politico-militare şi ideologice Est-Vest, tentativa de stabilizare a estului prin proiectarea prosperităţii, securităţii şi stabilităţii vestului, tentativa materializată prin extinderea NATO şi UE, este însoţită inevitabil de ciocnirea de interese dintre principalele puteri occidentale. Aşa se face că, unitatea instituţională a Europei este încă un obiectiv destul de incert, grevat de diferenţele de performanţă individuală dintre candidaţi, ciocnirea de interese dintre membrii actuali şi acţiunea factorului Rusia.(…)”

“Într-adevăr, Rusia confruntă Occidentul cu o dilemă de mari proporţii: cum să fie menţinută în continuare ca un centru de putere indispensabil supravieţuirii întregului sistem, fără ca ea să mai poată deveni vreodată o ameninţare de talia celei pe care a reprezentat-o fosta U.R.S.S.? Or, acesta este contextul în care trebuie privită şi problema limitelor extensiei sferei de influenţă occidentale şi, în consecinţă, a existenţei sau inexistenţei unei “zone gri” în prelungirea acesteia. Aşa cum se prezintă lucrurile în momentul de faţă, este evident că, atât timp cât extinderea NATO (şi a UE, dacă ţinem seama de concretizarea evidentă a identităţii sale de securitate) pare să fie oprită, după primirea primului “val”, în principal tocmai pentru a nu deranja Rusia, cât timp viitorul Rusiei însăşi pare incert şi cât timp flăcările conflictului reizbucnesc în Balcani este clar că unitatea instituţională a Europei rămâne un obiectiv mai mult decât incet, a cărui nerealizare conduce inevitabil la crearea “de facto” a unei “zone gri”, în prelungirea celei acoperite deja de instituţiile occidentale extinse cu primul grup de invitaţi, între care România, după cum se ştie, nu se regăseşte”. (…)

“De la bun început, trebuie să precizăm că, atunci când vorbim de o “zonă gri”, avem în vedere, de regulă, o zonă al cărei statut nu este bine precizat şi în care acţionează ambele părţi între care se află aria respectivă, impunându-i fiecare regulile proprii. Este, deci, o zonă de “întrepătrundere”, o zonă “tampon”. Rolul unei asemenea zone este atât defensiv cât şi ofensiv conform intereselor celor care o utilizează. Astfel, în rol defensiv într-o asemenea zonă, partea care se apără are grijă să-şi creeze ceea ce am putea numi “sisteme de alarmă”, care să o atenţioneze în cazul în care cealaltă parte, manifestând intenţii agresive, încearcă să se apropie de ea. În plus, tot aici se crează şi primele obstacole în calea “atacatorilor”, încercându-se menţinerea acestora în zona respectivă, pentru a scuti cât mai mult teritoriile naţionale de suferinţele operaţiunilor militare. (…) În rol ofensiv, o asemenea zonă constituie aria de acumulare a resurselor lansării unui atac asupra teritoriului naţional al celeilalte părţi, aşa cum a procedat, de pildă, Germania în preajma iniţierii operaţiunilor militare împotriva Uniunii Sovietice în vara anului 1941. Cu alte cuvinte, mai ales în situaţii de ostilitate, criză sau chiar război între două centre de putere, “zona tampon” dintre ele are valenţe atât de stavilă, cât şi de trambulină, în funcţie de intenţiile şi poziţiile părţilor care o utilizează.

În acelaşi timp, “zona tampon” poate juca şi un rol “pozitiv” pentru cei aflaţi de o parte şi de alta a ei, prevenind apariţia conflictelor nemijlocite între aceştia. Tehnic, ea oferă spaţiul necesar clarificării/decantării intenţiilor părţilor una faţă de alta, în cazul semnalării unor mişcări ce pot fi interpretate ca agresive, fie de una, fie de cealaltă parte. În plus, acest “mecanism de alarmare” poate fi întărit prin împărţirea “zonei tampon” în “sfere de influenţă” bine stabilite, ceea ce presupune acţiunea preponderentă a fiecăreia din părţi exclusiv în aria ce-i revine din zona respectivă, urmând ca nerespectarea să constituie un semnal de agresivitate ce trebuie tratat ca atare. Un exemplu în această privinţă îl constituie zona dintre Germania şi Uniunea Sovietică în preajma celui de-al doilea război mondial, a cărei “eliminare” venea în întîmpinarea intereselor britanice ce vizau sporirea şanselor de conflict între cele două mari puteri, prin încurajarea intenţiilor lor agresive în raport cu statele situate în aria dintre ele”. (…)

“Întrebarea firească este, însă, dacă şi astăzi se poate vorbi de rolul unei “zone tampon” în aceeaşi termeni ca şi în perioada descrisă mai sus? Desigur, utilitatea generală a procedeului nu s-a modificat esenţial, numai că, dacă avem în vedere că o asemenea zonă creată între Vest şi Rusia are, totuşi, la bază o unitate a valorilor fundamentale împărtăşite de ambele părţi, precum şi dominanta procesului general de integrare europeană, ce are ca finalitate crearea spaţiului european comun economic, politic şi de securitate, rezultă anumite deosebiri semnificative faţă de conceptul clasic de “zonă tampon”. Astfel, caracterizarea de “zonă gri” pare mai adecvată decât cea de “zonă tampon”, căci este de presupus că ea nu reprezintă o zonă “neutră”, ci, mai degrabă, o zonă comună, în care acţiunea ambelor părţi se întrepătrunde, în care funcţionează concomitent regulile ambelor părţi”. (…)

“Este un progres, sau un regres, comparativ cu statutul zonei din timpul “războiului rece”? Sigur, dacă privim lucrurile prin prisma faimosului “Acord al Procentelor” încheiat între Stalin şi Churchill la Moscova în octombrie 1944, în care, pentru România, de pildă, se convenise ca influenţa sovietică să fie decisivă, respectiv de 90%, faptul că, odată cu terminarea “războiului rece”, acest procent a fost diminuat substanţial în favoarea influenţei occidentale, este un progres de netăgăduit. Numai că, în termeni de securitate, în ciuda echilibrării influenţei privite la modul general, diferenţa dintre “zona NATO” şi “zona gri” situată în prelungirea ei până la “zona CSI” este fundamentală. Astfel, în timp ce prima zonă este asigurată total de funcţionarea Alianţei, “zona gri” este acoperită doar parţial, prin intermediul Parteneriatului pentru Pace, care nu reprezintă, aşa cum o demonstrează şi situaţia ţărilor partenere situate în arii de conflict deschis, o situaţie asiguratorie. Practic, în ciuda apartenenţei la Parteneriat, precum şi a existenţei unor aranjamente bilaterale cu conotaţii inclusiv de securitate, “zona gri” este deschisă complet practicilor politicii de putere (power politics), aşa cum se manifestă ele, de pildă, în spaţiul CSI. Diferenţa de mentalitate şi, în consecinţă, de aplicare a “politicii puterii” în interiorul Alinaţei Nord-Atlantice şi în afara ei este cea care dă adevărata diferenţă între gradul de securitate al “zonei NATO” şi cel al “zonei gri”. (…)”

“România, a dobândit în timp un statut de “zonă tampon” între marile imperii aflate în luptă unele cu altele în aria noastră geografică. Acest lucru s-a datorat atât rezistenţei sale la tentativele repetate de cucerire din partea imperiilor respective, dar şi a realizării faptului că era mai bine pentru ele să nu aibă graniţe comune, ci o asemenea “zonă tampon”, care să diminueze riscul conflictelor directe. (…) Sigur, un asemenea statut, derivat din localizarea noastră geografică într-o regiune importantă, deci, contestată de marile puteri, care urmăreau să şi-o subordoneze în exclusivitate, ne-a obligat să învăţăm să ne “descurcăm”, păstrându-ne fiinţa naţională, prin manevra de echilibru între competitori, în condiţiile în care sferele lor de influenţă se întretăiau practic chiar pe teritoriul nostru. Trebuie, însă, remarcat că, şi atunci când am fost forţaţi de evenimente să ne situăm tranşant fie de partea uneia din puterile respective, fie de partea alteia, noi nu ne-am încadrat perfect în “fotografie”, pentru că, de cele mai multe ori, structurile în care am fost incluşi erau departe de a avea caracterul democratic, care să ne permită să ne păstrăm valorile naţionale proprii. 

Din cele declarate decurg două întrebări fundamentale, în raport cu problematica dezbătută, dar legate strâns una de alta. Prima este: dacă rolul nostru de “zonă tampon”, pe care am fost nevoiţi să-l jucăm atâta timp, dată fiind localizarea noastră geografică, s-a transformat într-un destin ce nu mai poate fi depăşit? Iar a doua, dacă există schimbări substanţiale în determinarea situaţiei noastre actuale, pe care să se poată baza tentativa unei atari depăşiri de condiţie? Pentru a răspunde, se impune o succintă analiză a situaţiei actuale, de după terminarea “războiului rece”, care să pună în balanţă continuitatea şi discontinuitatea în politica marilor puteri faţă de aria geografică în care suntem localizaţi. În acest sens, chestiunea principală căreia trebuie săi găsim mai întâi răspuns este dacă regiunea mai are sau nu importanţă pentru noua ierarhie de putere aflată în prezent în curs de cristalizare. Şi noi credem că are, deoarece regiunea continuă să reprezinte o punte de legătură între spaţii geo-strategice, geopolitice şi, cel mai important, geo-economice de cea mai mare importanţă. Bătălia care se dă în prezent pentru traseul prin zona noastră a rutelor de petrol şi gaz din Marea Caspică spre Orient, sau perspectiva stabilirii unui cap de pod islamic pe continent tocmai aici sunt doar două exemple ale însemnătăţii regiunii în care noi ocupăm, în plus, şi o poziţie extrem de relevantă.

A doua chestiune care se cere lămurită pentru a răspunde la cele două întrebări puse mai sus ţine de competitorii externi şi modul în care ei se comportă faţă de regiunea noastră. Şi în acest caz putem vorbi de îmbinarea discontinuităţii cu continuitatea. Dacă prima este ilustrată de faptul că, spre deosebire de trecut, Occidentul abordează problematica regiunii şi în mod unitar, prin prisma instituţiilor sale, existând chiar perspectiva - chiar dacă depărtată şi deci, mai mult teoretică - a integrării ariei în structurile sale, cea de-a doua este pusă în lumină de tendinţa clasică de abordare individuală, pe baza intereselor proprii fiecărei puteri prezente în zonă, care se face simţită în paralel şi care, adesea, este mult mai responsabilă de evoluţiile de aici, decât apare la prima vedere.

Aceasta este şi cauza pentru care, pe de o parte, când a venit vorba de extinderea NATO spre flancul sudic, nu s-a realizat consensul necesar includerii şi a unor state de aici (România şi Slovenia) în primul “val”, iar, pe de altă parte, principalul nostru atu - poziţia geostrategică extrem de importantă - s-a dovedit în aceeaşi măsură şi un handicap, neputând să ne propulseze, cum ne aşteptam, în rândul primilor invitaţi. Căci, dacă este foarte adevărat că România este foarte importantă pentru unii membrii ai grupului de mari puteri cu interese în zonă, este tot atât de adevărat că ea este, în consecinţă, la fel de importantă şi pentru ceilalţi membrii, aflaţi în conflict, mai mult sau mai puţin deschis, cu primii. Şi acest lucru nu este totul, căci nu suntem convinşi că “valoarea” noastră se judecă exclusiv prin prisma tabloului apărut în urma terminării “războiului rece”. (…)”

“Dincolo, însă, de asemenea supoziţii, trebuie să avem în vedere doi factori de primă mărime responsabili de insuccesul nostru de până acum în privinţa integrării ferme în instituţiile occidentale. Primul este obiectiv şi ţine de faptul că zona Balcanilor, căreia îi suntem asociaţi deplin, indiferent de subtilităţile argumentării noastre cum că nu am fi, este în prezent un adevărat laborator pentru viitorul sistem de securitate ce va prevala pe continent şi pentru practicile europene pe care acesta le va permite. Şi ce pun în lumină primele experienţe? Ele ilustrează, printre altele, faptul că viitorul sistem de securitate, denumit “cooperativ”, va avea un puternic caracter intervenţionist, căci se bazează pe intervenţia comunităţii internaţionale în rezolvarea conflictelor interne din statele “problemă”, intervenţie sprijinită pe pilonul “diplomaţiei preventive” (vezi situaţia din Kosovo) şi al “intervenţiei militare multinaţionale în sprijinul păcii” (vezi operaţiunea din Bosnia). Apoi, ele ilustrează conturarea modelului menţinerii controlului din afară prin posibilitatea activării focarelor de conflict intern, o situaţie convenabilă mai ales celor care au pierdut teritorii. Şi cum asemenea situaţii se întâlnesc cu precădere în partea noastră de continent, rezultă că, în ciuda perspectivei integrării tuturor într-un singur spaţiu european, în această parte a Europei cel puţin, “politica puterii” practicată în sens clasic va fi tolerată în continuare, ceea ce face şi mai presant succesul efortului de “evadare” dintr-un asemenea spaţiu şi punerea noastră la adăpost în spaţiul cu adevărat european, al instituţiilor occidentale.

Cel de-al doilea factor este subiectiv, căci ţine de performanţa noastră nemijlocită. Or, din acest punct de vedere, trebuie să constatăm cu regret că, după Madrid, forţa cazului nostru de admitere în instituţiile respective s-a diminuat considerabil. Nu numai că economia s-a contractat sensibil, nemaiputând oferi baza necesară de impozitare solicitată de un buget care să susţină credibil eforturile noastre de aliniere la standardele impuse de apartenenţa la NATO şi UE, dar înseşi practicile democratice, aflate şi aşa abia la debutul lor, se află tot mai vizibil în suferinţă”. (…)

“În planul raporturilor cu puterile occidentale şi instituţiile lor, se impune mai întâi clarificarea intenţiilor lor faţă de zona noastră geografică şi, în context, faţă de noi ca ţară, căci credem că este clar pentru toată lumea că actuala stare de incertitudine nu mai poate dura la infinit, fără să aibă efecte negative asupra sprijinului popular faţă de obiectivul integrării noastre. Apoi, trebuie ca, pe perioada în care, din diverse motive, debutul integrării efective este amânat, România să îşi formalizeze raporturile sale în primul rând cu NATO, prin încheierea unui acord special, care să precizeze atât obligaţiile (căci credem că politica de “membru de facto” conţine mai multe costuri, decât câştiguri pentru noi), cât şi drepturile noastre, respectiv pe ce putem conta în mod ferm în cazul în care securitatea noastră ar fi ameninţată (din acest punct de vedere, Parteneriatul pentru Pace este, din păcate, prea vag şi “subţire”). Apoi, dacă tot vom fi cantonaţi pentru o perioadă mai lungă sau mai scurtă de timp în “zona gri” dintre NATO şi CSI (a cărei existenţă va depinde, până la urmă, de acordul dintre Rusia şi Occident), atunci să căutăm să extragem dintr-un atare statut maximum de beneficiu posibil, valorificând cât mai bine libertatea de acţiune pe care o avem comparativ cu cei integraţi deja în cele două spaţii, precum şi potenţialele avantaje ce ar decurge din includerea noastră pe drumul petrolului şi gazului caspic spre Occident, care nu mai este dependentă, credem, de “culoarea” zonei prin care trece drumul respectiv”.

* *

*

Concluzia colocviului NATO care s-a desfăşurat la Bucureşti, în perioada 3-4 mai 2001 este: dimensiunea militară a ţării noastre are un nou statut, securitatea prin prosperitate devenind mult mai importantă decât securitatea prin apărare. O îmbunătăţire a situaţiei economice constituie baza solidă a ţării noastre pentru integrarea în NATO, politica Ministerului Apărării Naţionale bazându-se pe restrângerea cheltuielilor, transformarea creditelor în bani efectivi pentru apărare şi pe restaurarea credibilităţii în vederea recuperării timpului pierdut. MApN este decis să folosească resursele alocate cât mai eficient, în vederea îmbunătăţirii cheltuielilor pentru aderarea la structurile europene şi euro-atlantice. La rândul său, Jos van Gennip, parlamentar NATO, responsabil al Comitetului de Securitate al Alianţei care a întocmit în 2001 un raport anual pe tema extinderii Uniunii Europene, a atras atenţia asupra pericolului ce ar exista dacă, în actualul context geo-politic, în Europa de Est s-ar crea o nouă “cortină de fier”, care ar bloca legătura regiunii cu Europa de Vest. 

“Dacă nu va fi invitată să adere la NATO, în 2002, România îşi va menţine opţiunea, fără nici o îndoială”, a spus Ministrul român al Apărării. “Nu are rost să discutăm despre o altă strategie, un alt scenariu pentru România, în cazul unui eşec la summit-ul de la Praga”. Ministerul Apărării pregăteşte un program concret de acţiune pentru 2002, care este aproape finalizat şi pentru care vor exista consultări. 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

ANEXĂ

 

Demersurile realizate de România pentru integrarea în structurile euro-atlantice, domeniile de cooperare în cadrul PfP şi activităţile desfăşurate în acest scop:

a) Participarea la activităţile şi exerciţiile PfP prevăzute în Programul Individual de Parteneriat (PIP)

Participarea activă a României, în viitor, la activităţile cuprinse în PIP, va avea o contribuţie esenţială la realizarea următoarelor obiective:

- creşterea nivelului general de pregătire al cadrelor armatei în ceea ce priveşte folosirea procedurilor de stat major şi a limbajului operaţional NATO; 

- familiarizarea personalului armatei cu noile aspecte operaţionale şi logistice ale implementării de către NATO a conceptului CJTF (Combined Joint Task Forces - Forţele Multinaţionale Operative Interarme) în cadrul operaţiunilor în sprijinul păcii cu participare internaţională;

- instruirea unor subunităţi, echipaje, nave, aeronave şi ofiţeri de stat major pentru participarea la misiuni de menţinere a păcii, căutare-salvare şi ajutor umanitar;

- ameliorarea nivelului de interoperabilitate operaţională şi tehnică cu NATO al marilor unităţi şi unităţi puse la dispoziţia PARP, însuşirea terminologiei şi procedurilor de comandă, control, comunicaţii şi de sprijin logistic, precum şi creşterea abilităţii personalului acestora în folosirea limbii engleze. 

Direcţiile de acţiune pe baza cărora se desfăşoară planificarea şi derularea activităţilor şi exerciţiilor în cadrul PfP sunt: 

1. Sporirea complexităţii exerciţiilor la care România va participa.

2. Creşterea capacităţii de participare la operaţii de tip CJTF. Pentru aceasta, România şi-a propus:

- să participe la exerciţii CJTF pentru a asigura pregătirea specifică a trupelor; 

- să procure tot echipamentul necesar pentru acest tip de operaţii; 

- să pregătească unităţile militare pentru a fi gata să fie integrate în structuri CJTF.

3. Pregătirea pentru a lua parte la toate misiunile NATO, cu excepţia celor care intră sub incidenţa art. 5 al Tratatului de la Washington. Aceasta implică pregătirea unor forţe care să beneficieze de înzestrarea specifică pentru misiunile de management al crizelor civile sau militare. 

4. Dezvoltarea unei componente subregionale a Parteneriatului pentru Pace, care să ofere un cadru de dezvoltare unitar iniţiativelor de cooperare militară subregională, pe domeniile PfP, din spaţiul euro-atlantic. 

5. Pregătirea pentru a răspunde cerinţelor impuse de participarea României în cadrul dialogului individualizat “19+1”. În cadrul ciclului al III-lea PARP care a debutat în anul 2000, se vor desfăşura activităţi pentru îndeplinirea în continuare a Programului Individual de Parteneriat, dar şi a celorlalte obiective iniţiale de Parteneriat asumate de ţara noastră încă din 1999.

Domeniile de cooperare în cadrul PfP:

1 - Apărare Antiaeriană (ADF). 

2 - Managementul/Controlul Spaţiului Aerian (ASM). 

3 - Consultaţii, Comandă şi Control, inclusiv Sisteme de Comunicaţii şi Informatică.

4 - Planificarea Urgenţelor Civile (CEP).

5 - Managementul Crizelor (CRM). 

6 - Controlul democratic al forţelor Armate şi Structuri de Apărare (DCF). 

7 - Planificarea Apărării şi Bugetară (DPB). 

8 - Planificarea, Organizarea şi Managementul Programelor Naţionale de Înzestrare pentru Apărare şi Cooperare Internaţională în Domeniul Armamentelor (DPM). 

9 - Politica/Strategia de Apărare (DPS). 

10 - Planificarea, Organizarea şi Managementul Cercetării Ştiinţifice şi Tehnologice în Domeniul Apărării (DRT). 

11 - Structuri de Apărare (DST). 

12 - Exerciţii şi Activităţi de Pregătire conexe acestora (ERT). 

13 - Geografie Militară (GEO). 

14 - Pregătire Lingvistică (LNG).

15 - Logistică (LOG). 

16 - Servicii Medicale (MED). 

17 - Sprijinul Meteorologic pentru Forţele NATO şi ale Partenerilor (MET). 

18 - Infrastructură Militară (MIF). 

19 - Menţinerea Păcii (PK) 20 - Aspecte Operaţionale, Materiale şi Administrative ale Standardizării (STD). 

21 - Exerciţii Militare şi Activităţi de Pregătire conexe acestora (TEX). 

22 - Învăţământ, Pregătire şi Doctrină Militară (TRD). 

România a avut o participare deosebit de activă la activităţile PfP, începând din 1994. În această perioadă, România a participat la 2.482 de activităţi şi 137 de exerciţii PfP, pentru 2001 fiind planificate 366 de activităţi de cooperare, din care 28 vor avea loc în România. 

b) Participarea la Procesul de Planificare şi Analiză al Parteneriatului (PARP)

În vederea orientării eforturilor ţărilor partenere în domeniul realizării obiectivelor de interoperabilitate, NATO a propus acestora documentul PARP care pentru primul ciclu (1995-1997), a vizat realizarea a 18 de obiective de interoperabilitate, iar pentru cel de-al II-lea ciclu (1997-1999), a vizat realizarea unui număr de 45 de obiective de interoperabilitate.

Dintre acestea, România a selectat şi şi-a propus îndeplinirea a 44 de obiective de interoperabilitate. Programul Individual de Parteneriat este corelat cu cel de-al doilea ciclu PARP şi ţine seama de scopul extins şi noile dezvoltări calitative intervenite ca urmare a constituirii Consiliului Parteneriatului Euro-Atlantic şi trecerii la implementarea conceptului de Parteneriat pentru Pace Operaţional.

În prezent, avându-se în vedere condiţiile concrete existente, se apreciază că Armatei României, ca participantă la PARP, îi revine sarcina realizării obiectivelor de interoperabilitate asumate, pentru un număr de unităţi şi elemente de infrastructură, selectate din cadrul celor prevăzute în “Programul de realizare a interoperabilităţii Armatei României cu structurile militare ale NATO în ciclul II PARP”, care urmează a fi destinate participării în cadrul forţelor multinaţionale de gestionare a crizelor, în operaţiuni de tip CJTF, conduse de NATO sau un alt stat membru al acesteia, sub egida ONU sau OSCE, pentru îndeplinirea unor misiuni de sprijin al păcii, căutare-salvare şi/sau ajutor umanitar. Din 1999 s-a trecut de la ciclul trianual la cel bianual în cadrul PARP şi la înlocuirea obiectivelor de interoperabilitate (Interoperability Objectives) cu obiective de parteneriat (Partnership Goals). Pentru perioada 2000-2006, Planul individual de Parteneriat cuprinde 88 de misiuni, din care România şi-a asumat 84. Până în prezent au fost îndeplinite 9 dintre acestea, 62 aflându-se în diferite faze de desfăşurare. Dintre acestea, 14 vor fi desfăşurate începând cu anul 2007.

Schimbarea propusă este destinată să accelereze procesul de interoperabilitate al armatelor statelor partenere şi să autodiferenţieze candidaţii la aderare la NATO. Consecinţă a acestei schimbări, Planul Individual de Parteneriat a fost modelat conform noilor exigenţe ale ciclului bianual PARP.

Domeniile prioritare pentru realizarea interoperabilităţii cu structurile militare ale NATO sunt următoarele:

- pregătirea şi instruirea personalului militar pentru îndeplinirea unor misiuni de tip CJTF de sprijin al păcii, căutare-salvare şi/sau ajutor umanitar, în zonele apropiate României sub comanda NATO;

- comanda, controlul, comunicaţiile, computerele şi informaţiile; 

În contextul actual, principalele direcţii de acţiune sunt:

1. Stabilirea unităţilor şi elementelor de infrastructură, din totalul celor nominalizate iniţial pentru ciclul II PARP, completate cu cele cuprinse în obiectivele iniţiale de parteneriat (IPG), care vor constitui prima urgenţă, pe baza unei selecţii minuţioase care va avea în vedere:

- locul şi rolul lor în cadrul dispozitivului strategic şi operativ;

- misiunile pe care le au în situaţii de pace şi de război;

- încadrarea cu personal instruit prin cursuri organizate de NATO sau desfăşurate în ţările membre NATO;

- înzestrarea cu tehnica de luptă performantă şi/sau modernizarea celei existente la nivelul standardelor NATO etc. 

2. Stabilirea şi îndeplinirea obiectivelor de interoperabilitate şi a obiectivelor iniţiale de parteneriat pentru fiecare unitate destinată ciclului PARP extins şi adaptat, inclusiv pentru structurile MApN şi comandamentele implicate în conducerea unităţilor nominalizate.

Unităţilor li se vor stabili obiective de interoperabilitate corespunzătoare, potrivit “Sarcinilor Comandamentelor Majore ale NATO pentru Interoperabilitate” – (MNC TASK FOR INTEROPERABILITY - (MTI)), avându-se în vedere o planificare riguroasă, pe misiuni, în timp, corelată cu bugetul alocat. 

3. Continuarea procurării publicaţiilor, instrucţiunilor şi standardelor necesare atingerii OI şi IPG asumate, precum şi intensificarea procesului de traducere, difuzare şi punere în aplicare a acestora la unităţi. 

4. Selecţionarea, pregătirea şi încadrarea comandanţilor, ofiţerilor de stat major şi a altor categorii de personal, pentru unităţile selectate, în principal, funcţie de nivelul de pregătire, de cunoaştere a limbii engleze şi a procedurilor NATO de stat major;

5. Stabilirea necesarului de tehnică interoperabilă, evaluarea fondurilor bugetare necesare şi a modalităţilor de obţinere a acesteia, pentru fiecare unitate şi element de infrastructură selectat, astfel încât să poată deveni interoperabile la termen, conform priorităţilor; 

6. Asigurarea resurselor bugetare, planificarea şi gestionarea acestora pentru atingerea obiectivelor asumate de către unităţile şi elementele de infrastructură, conform priorităţilor, cu accent pe:

- modernizarea şi/sau achiziţionarea de tehnică de luptă modernă;

- pregătirea şi instruirea personalului prin cursuri şi aplicaţii, în ţară şi străinătate.

7. Restructurarea/redimensionarea structurilor şi compartimentelor care răspund de realizarea interoperabilităţii, de la nivelul Statului Major General şi al categoriilor de forţe armate, precum şi de la unităţile destinate PARP, în vederea intensificării şi eficientizării activităţii, inclusiv printr-o creştere numerică a personalului acestor structuri şi ridicarea nivelului profesional al acestora printr-o pregătire specifică. 

8. Utilizarea Programului Individual de Parteneriat precum şi a programelor bilaterale de cooperare cu armatele ţărilor membre NATO, inclusiv cu armatele celor trei ţări primite în NATO în 1999, pentru atingerea obiectivelor planului general, urmărind, în special, participarea prioritară a personalului, efectivelor şi tehnicii de la unităţile destinate PARP extins şi adaptat. 

9. Asigurarea condiţiilor pentru efectuarea trecerii la stadiul următor în cadrul interoperabilităţii. 

c) Participarea la Programul NATO pentru Investiţii în Domeniul Securităţii (NATO Security Investment Programme -NSIP)

Participarea la acest program vizează îmbunătăţirea unor elemente de infrastructură pentru Armata Română, folosind şi fonduri NATO. Prin programul de finanţare NSIP, Comitetul Director Politico-Militar (PMSC) al NATO a aprobat iniţial executarea următoarelor proiecte:

- echiparea celulelor ţărilor partenere de pe lângă structurile NATO cu mijloace de comunicaţii (telefon, fax, E-mail, acces INTERNET);

- înfiinţarea unor celule similare în capitalele ţărilor partenere, dotate cu acelaşi tip de mijloace de comunicaţii. România a propus iniţial 3 proiecte care să fie finanţate prin programul NSIP; 

- dezvoltarea Centrului Regional de Instruire prin Simulare de la Ploieşti;

- completarea facilităţilor de interoperabilitate pentru Aeroportul Timişoara-Gearmata; 

- infrastructura de instruire prin simulare pentru operatorii radar: controlul traficului aerian, Centrul de Operaţii pentru Asigurarea Suveranităţii Aeriene (ASOC).

Programul privind modernizarea aeroportului Timişoara-Gearmata are cele mai mari şanse de a fi acceptat în cadrul NSIP. 

d) Extinderea prezenţei militare româneşti la structurile militare ale Alianţei Nord-Atlantice

Ca urmare a hotărârii adoptate de Alianţă, cu ocazia reuniunii de la Sintra (Portugalia), în a doua parte a anului 1997, Ministerul Afacerilor Externe şi Ministerul Apărării Naţionale au pregătit documentaţia de înfiinţare a Misiunii României la NATO şi a Reprezentanţei Statului Major General la Cartierul General NATO. Conform structurii adoptate, secţiunea Militară a Misiunii României la NATO are în compunerea sa şapte consilieri militari/civili a căror sferă de activitate acoperă în principal următoarele domenii:

- aspectele politico-militare ale PfP şi PARP; politica de apărare; planificarea apărării;

- înzestrare, infrastructură şi logistică; managementul crizelor etc. Reprezentanţa Militară a Statului Major General are un număr de şapte experţi militari, din care doi sunt în actualul Birou Reprezentanţi Militari Români de pe lângă Celula de Coordonare a Parteneriatului (PCC).

e) Desfăşurarea Dialogului Individual Intensificat România-NATO

Demersurile României în cadrul Dialogului Individual Intensificat, modalitate specifică a cooperării/consultării statului partener cu ansamblul Alianţei, urmăresc:

- în plan politic, demonstrarea hotărârii ţării noastre de a depăşi statutul actual de partener activ şi de a deveni cât mai curând membru al Alianţei;

- în plan militar, abordarea pragmatică a dialogului cu responsabilii NATO vizând domeniile prioritare de participare la activităţile EAPC şi PfP Operaţional pentru a continua pregătirea Armatei Române, în cadrul mai larg al Planului de Acţiune pentru Aderare (MAP), în vederea integrării în Alianţă.

Dialogul individual intensificat România-NATO se desfăşoară în domeniul militar pe următoarele domenii prioritare:

- domenii de interoperabilitate a armatei cu structurile NATO:

- pregătirea personalului;

- capacitatea de comunicare şi conducere a forţelor;

- capacitatea de a primi întăriri aeriene, terestre şi de apărare antiaeriană;

- restructurarea sistemului logistic; 

- realizarea controlului civil asupra forţelor armate; 

- participarea cu state majore şi unităţi la exerciţiile în cadrul PfP intensificat;

- pregătirea de elemente de comandă, stat major şi operative, în măsură să se integreze în structurile ce vor fi constituite conform conceptului CJTF; 

- sprijinul militar acordat de ţările membre NATO pentru pregătirea integrării Armatei Române în structurile Alianţei Nord-Atlantice; 

- managementul resurselor umane;

- realizarea capacităţii de comunicare şi conducere a forţelor; 

- redimensionarea şi restructurarea armatei;

- restructurarea industriei de apărare; 

- pregătirea de forţe şi participarea la misiuni internaţionale de menţinere şi/sau sprijin al păcii. 

- planificarea şi asigurarea bugetară a apărării;

- cooperarea militară regională.

PAGE  
1

